Travay pour agrandi Lekol Eksepsyonnel, Youth Hostel pou konmanse sa lannen -Seychelles Nation\nTravay pour agrandi Lekol Eksepsyonnel, Youth Hostel pou konmanse sa lannen |12 June 2019\nTravay konstriksyon pour azout en nouvo blok dan ki pou annan de laklas ki ava kapab pran 16 zanfan sakenn e osi en multipurpose room avek Lekol Eksepsyonnel Roche Caiman, i ekspekte konmanse sa lannen.\nSa i ava osito ki tou bann prosedir e detay neseser konsernan sa proze ki pe al lo tender sa semenn i ava’n finalize.\nSete Minis responsab pour Ledikasyon ek Devlopman Resours Imen, Madanm Jeanne Simeon, ki ti donn sa bann detay Lasanble Nasyonal dan sesyon demann kestyon yer bomaten.\nDan sa menm sesyon, Minis Simeon ti osi enform Lasanble ki travay pour konstrir en nouvo blok e fer renovasyon lo sa sis blok kot Youth Hostel Anse Royale ki ti pour fer depi 2017 me ki’n retarde pour plizyer rezon, pou osi konmanse sa lannen.\nSete manm elekte pour La Digue ek Inner Islands, Noline Sophola, ki ti’n demann Minis Simeon pour donn Lasanble en revi lo progre travay renovasyon ki ti sipoze ganny fer kot sa hostel.\nKonsernan travay agrandisman Lekol Eksepsyonnel, Minis Simeon ti dir Lasanble ki sa proze in fini ganny laprouvasyon Lotorite Plan e i pou ganny fer an partenarya avek Seychelles Round Table, Children’s Special Fund osi byen ki Minister Ledikasyon ek Devlopman Resours Imen.\n“Sa de laklas adisyonnel ava donn ase lespas pour zafan sirkile spesyalman bann ki deplas dan sez roulant. Tandi ki sa multipurpose room li i ava donn en lespas ouver pour fasilit bann aktivite ki deroul dan lasal etandonnen ki serten bann etidyan i annan bann kondisyon medical,” Minis Simeon ti eksplik bann manm.\nSete manm elekte pour Roche Caiman, Audrey Vidot, ki ti’n demann Minis Simeon pour eksplik progre lo sa proze laklas adisyonnel kot sa lekol.\nMinis Simeon ti azoute ki sa lasal ava ganny servi konman en gym pour bann zwe, sesyon ledikasyon fizik osi byen ki bann aktivite pour devlop motor skills sa bann zanfan avek dezabilite e i ava osi kapab ranplas en laklas normal si i neseser.\n“Provizyon in fer pour ki tou bann fasilite dan sa proze i disabled friendly,” Minis Simeon in dir.\nIn osi fer resorti ki serten travay renovasyon ki ti fer lo sa lekol lannen pase ti enkli met anplas fasilite twalet ek lasal de ben spesyalize ek balistrad dan koridor pour asir sekirite sa bann zanfan.\nParmi bann lezot pwen ki ti leve lo sa size ti enkli fasilite transportasyon bann zanfan vi ki lagrandisman lekol i vedir pou annan plis zanfan. Lo sa pwen Minis Simeon ti fer resorti ki sa lekol i aktyelman annan de bis ki pe ranmas e transport bann zanfan tou le bomaten e si i annan nesesite minister ava konsider rod en lot transpor.\nMinis Simeon ti osi reponn plizyer lezot kestyon bann manm an relasyon avek sa lekol osi byen ki lezot lekol tel parey plan pour fer renovasyon konplet lo batiman lekol primer Anse Boileau e pour relev nivo lakour sa lekol pour minimiz inondasyon e osi aranz sistenm drenaz, travay lo de blok ki pe konstrir kot lekol primer ek segonder Grand Anse Praslin. Ti osi annan kestyon lo size allowance ki bann etidyan pos segonder i gannyen.\nAn sa ki konsern travay lo Youth Hostel, Minis Simeon in dir ki sa nouvo blok pou enn modern avek kapasite 48 lasal letid e i pou osi annan en blok pour ladministrasyon. Travay ti al lo tender le 24 Avril pour bann kontrakter klas limero 1 ek 2 e sa bann tenders ti ouver le 29 Me.\nProsesis evalyasyon i ansemoman an progre e travay i ekspekte al pour 18 mwan ler i konmanse.\nMinis Simeon i dir sa bann travay renovasyon i ekspekte donn en nouvo vizaz sa hostel e osi fer li pli agreab pour bann etidyan ki reste laba.\nAvek sa bann travay renovasyon tou etidyan pou annan zot prop landrwa letid; konmela zot pe partaze.\nMinis Simeon in osi dir ki dan sa sis blok bann meb lasanm fek ganny ranplase e bann lezot fasilite parey dan lasaldeben ek lakwizin zot, zot in ganny amelyore e sa ti anba en proze antreprann lannen pase.\nMinis Simeon in eksplike ki sa in ganny retar akoz konstrent bidzeter ek lezot emerging priorities ki minister ti bezwen adrese vitman.\nMinis Simeon in dir sa travay pou ganny fer par faz e sa nouvo blok pou konstrir avan pour permet etidyan bouze e liber landrwa pour bann travay renovasyon.\nMinis in osi fer resorti ki aktyelman i annan antou 138 etidyan sorti Inner Islands ki pe reste kot sa hostel Anse Royale e ladan i annan sis etidyan ki pe etidye Liniversite Sesel e lezot pe swiv kour dan bann sant profesyonnel.


Order Paper for Sittings of Tuesday 9th & Wednesday 10th April 2019 – The National Assembly of Seychelles\nHome » Order Papers » Order Paper for Sittings of Tuesday 9th & Wednesday 10th April 2019\nOrder Paper for Sittings of Tuesday 9th & Wednesday 10th April 2019\nS.I. 17 of 2019 Food (Import Certificate) Regulations, 2019.\nPou demann Minis si son Minister pe vreman dan en fason proaktiv pe sivre devlopman dan pei e pou pran bann mezir ki pou protez e sekiriz lenvestisman dan sa kalite sekter mikro, pti e mwayen lantrepriz pou reste soutenab?\nc) Vi ki i annan serten aplikan, zot landrwa kot zot pe pratik aktivite mekanik pa adekwat e landrwa inn plen, Minis pa kapab fer lotorite later endistriyel rann en vizit irzan pou evalye sityasyon pou fast track laplikasyon bann dimoun ki dan tel sityasyon?\nEski Minis pour Zafer Etranzer i kapab dir avek sa Lasanble konbyen Seselwa i annan an detansyon dan diferan pei atraver lemon, lo ki sarz zot in ganny kondannen e eski i annan okenn demars pou fer ki zot vin kontiny zot santans isi?\nEski Minis pour Zafer Etranzer i kapab donn detay lo bann dernyen negosyasyon Sesel pe fer pou etablir lagreman ekstradisyon avek bann pei kot i annan Seselwa an detansyon?\nGervais Henri – Member for Mont Buxton\nEski Minis i kapab dir avek sa Lasanble si i dan plan gouvernman pou kree e ‘Computer Emergency Respond Team’ ki avar annan responsabilite kordin zefor nasyonal pour asiste pei dan ka kot i annan okenn ‘cyber attack’ lo bann lenstitisyon lokal partikilyerman sekter finansyel?\nEski minis responsab pou Zafer Etranzer i kapab donn tou detay lo sa visit ofisyel ki Prezidan Faure avek en delegasyon in fer an Mars 2019 dan Rwayonm Larabi Saoudit, notaman:\nLekel bann rankont ofisyel kin deroule e lekel bann zofisye Saoudyen ki Prezidan oubyen serten manm son delegasyon in rankontre,\nKi bann size kin ganny diskite,\nEski okenn lagreman in ganny sinyen avek bann reprezantan e lorganizasyon dan sa pei enkli dan sekter prive?


Lasanble i demann gouvernman pour revwar e moderniz sistenm franchise STC\nSa ti atraver en mosyon table dan Lasanble Nasyonal Mardi par manm elekte pour Cascade Charles De Commarmond.\nSa mosyon ti pe demann gouvernman pour agrandi sistenm franchise ki annan dan bann distrik avek bi ede mentenir pri rezonnab komodite dan bann laboutik.\nLer i ti prezant son mosyon Msye De Commarmond ti dir ki bi en tel mosyon i akoz pri marsandiz in ogmant tro bokou dan pei.\n«Menm si dolar ek lezot deviz i desann e nou roupi i apresye, tou keksoz, sirtou komodite esansyel, i kontinyen ogmante tandis ki saler li, i reste preski parey,» Msye De Commarmond ti dir.\n«An rezilta nou pep ki soufer an silans e sa pa bon,» i ti azoute.\nI ti fer remarke ki le 5 Zen 1977 ler nou ti fer revolisyon, enn bann kondisyon ti pour etablir en sistenm pour fer lavi nou pep vin pli meyer e kot i kapab ganny bann komodite de baz a bann pri pli afordab.\n«I pour sa rezon ki an 1981 SMB ki ozordi i STC ti ganny kree,» Msye De Commarmond ti azoute.\nI ti fer rapel ki bi sa konpannyen pa ti pour fer en ta profi me pour plito fer sir ki nou pei ek nou pep pa zanmen mank bann keksoz de baz a bann pri rezonnab e pour fer sa SMB sa lepok ti kree bann franchise avek bi fer pri marsandiz de baz reste ba. Plitar sa bann franchise ti agrandi avek bi fer plis dimoun benefisye e sa ti marse a en serten nivo.\nLoter mosyon ti eksplike ki an 2008 SMB ti vin STC e son legzistans i enportan pour nou pep sirtou bann ki pli vilnerab avek en saler tre ba e pe trimouse pour fer de bout zwenn.\n«Legzistans STC i osi vital pour asire ki nou pti pei pa mank komodite dan ka en emergency e sa i tre enportan pour sekirite alimanter nou popilasyon e STC pa devret zanmen e zanmen fermen,» i ti fer resorti.\nI ti azoute ki ozordi sityasyon in sanze e kriz finansyel, reform demande par Fon Moneter Enternasyonal ek Labank Mondyal osi byen ki liberalizasyon lekonomi parmi lezot fakter ankor in fer ki fodre bann nouvo lalwa parey komers zis i vin anplas.\n«E la nou pe vwar ki komers zis pe dir avek franchise ki avek liberalizasyon, STC pa kapab fors zot vann marsandiz pri ki li i oule akoz zot lib pour vann pri ki zot oule menm si zot in aste sa komodite avek STC,» i ti dir.\nMsye De Commarmond ti fer resorti ki la a prezan kontra ki STC ti annan avek bann franchise in nepli vo lapenn e akote tousala serten lezot marsan in grandi e zot annan plizyer laboutik e zot pri dan serten sa bann laboutik i pli meyer marse ki sa ki pour STC.\n«Menm pli bon kalite diri avek pli bon packaging pe vann pli bon marse ki sa ki STC in dir nou ti pli bon deal pandan en kantite lannen,» Msye De Commarmond ti azoute.\n«Nou kapab dir ki sa i konpetisyon ki pe dikte pri e ki STC i vwar li pri dan tousala. Petet sa i parsyelman vre me STC pa ti ganny kree zis pour sa e i pour sa rezon ki atraver sa mosyon mon pe demande ki STC i revwar lobzektif prensipal son legzistans, i revwar son bann lagreman avek bann franchise parmi lezot mezir ankor,» Msye De Commarmond ti azoute.\nI ti fer remarke ki sirtou la anba nouvo direksyon, STC i kapab fer plis ankor pour compete pour fer desann pri marsandiz, pour fer plis dimoun pour enkli bann lo zil parey Silhouette osi kapab benefisye.\n«STC i devret kapab moderniz li, negosye pour kapab annan plis magazen dan bann rezyon, aret subsidise akoz napa nanryen pour subsidise e i devret e kapab fer nou ganny komodite pli bon marse e delivre sa bann marsandiz kot sa bann laboutik ek franchise».


(Leader of the Opposition, Hon Wavel Ramkalawan) Response to SONA 2019 – The National Assembly of Seychelles\nHome » This Week in the House » (Leader of the Opposition, Hon Wavel Ramkalawan) Response to SONA 2019\n(Leader of the Opposition, Hon Wavel Ramkalawan) Response to SONA 2019\nMr. Speaker, Koleg Onorab, pep Seselwa,\nOzordi, plis ki yer, lepep Seselwa i bezwen sant avek Mr. George Payet, a ot vwa ‘Mon pou sov ou mon pei.’ Ou pei, mon pei, nou pei, i bezwen sakenn son zanfan pou remet li lo ray ankor enn fwa. Nou bezwen retrouv larout moralite, semen vre lazistis sosyal e ladrwatir, santye lepanouisman imen e highway devlopman ekonomik. An 2019, Sesel pe apel nou pou rantre dan en nouvo partenarya avek li pour ki nou kapab lev nou pei. Nou pep i merit nouvo lespwar. Nou pep pe soufer an-silans akoz i fatige espere dan fernwanr promes vid. Leta nou pei i devret konsern nou tou. Leta nou pei i devret revey lepep Seselwa akoz i annan bokou desizyon enportan pou pran afen ki nou vin en pei modern ek en pep konsansye e determinen. Seselwa i bezwen pran Lendepandans 1976 serye koman en pep souveren. Welfer ek pares i bezwen ganny ranplase avek travay dir. Letid serye, kouraz ek determinasyon i bezwen vin nou lapriyer bomaten.\nMon salye nou bann artis ki’n sezi sa vre filozofi lavi. Atraver zot sanson, poesi e diferan form lar, zot pe kontinyelman fer nou lir bann sinny ki manifeste otour nou. Nou bezwen zis pran letan pou ekoute e nou ava kapab tat pou nou pep, antann soufrans ek laspirasyon nou dimoun, dekouver langwas nou lazenes, santi leokri bann travayer, rekonnet leker lour bann paran, tandi ki konba kominote biznes ya montre nou sa nyaz sonm ki kontinyen kasyet sa vre lespwar ki nou tou nou pe serse sak soley leve. Wi, keksoz i serye, e dan bon kreol mwa dir ‘zafer i sal!’\nMr. Speaker, diskour Mr. Faure, dan son kapasite koman prezidan Larepiblik pa’n donn mwan ek nou pep gran lespwar. Mon pa’n war bann kalite en dirizan ki donn son pep en direksyon e ki fer li viv en vizyon ki anmenn li ver en meyer demen. In en diskour ranpli avek parol san gran kalkil, lanons ki montre en mank kouraz e pli enportan, bann desizyon lanmwatye kwi ki kit nou dan plis dout. In en diskour ranpli avek lafreyer perdi vot dan en eleksyon. Par esey satisfer tou dimoun, ki en misyon enposib, Mr. Faure in kit lepep Seselwa konsansye dan en lafore, perdi. I malere pour nou akoz Labib i dir nou, ‘kan i annan en mank vizyon, en pep i peri.’ Eski se pa sa ki pe arive avek nou zoli pei sak zour ki pase?\nMr. Speaker, nou’n trouv en lepanouisman enportan pour nou pep dan devlopman demokratik nou pei pandan sa dernyen 2an, depi Septanm 2016. Ozordi Seselwa i santi li bokou pli lib pou eksprim li, manifeste son laliberte e rod son drwa. Mon fyer ki dan Lasanble, mon’n diriz sa lekip LDS ki’n fer sa vin en realite. Nou pep ozordi pa pou aksepte nenport leskiz ki ou donn li. Mon krwar ki sa i pli gro fot ki gouvernman Mr. Faure pe fer e sa diskour i en lekzanmp kler en tel fenomenn. I initil ou vin dir Seselwa ou ki donn li lakaz, ledikasyon ek lasante. I konnen ki i peye pour sa bann servis atraver taks ki i kontribye. Sa i pous nou dan en nouvo kiltir koz laverite avek nou pep. Eski gouvernman Mr. Faure pankor realize ki letan bann dirizan i koz manti lepep Seselwa i war zot? Alor si zot konnen, pa bezwen kasyet laverite, akoz nou pep souvan i war bokou plis ki bann dirizan i kapab mazinen. Par egzanmp, letan Mr. Faure i deklar zour fineray Mr. René koman en konze piblik, eksi i krwar ki Seselwa i oubliye ki pour Mr. Mancham sa menm Mr. Faure pa ti deklar li en konze piblik, e alor i trouv sa koman en lenzistis 1 pwa 2 mezir?\nMr. Speaker, parfwa mon ganny akize konmkwa mon dominer. Pour serten dimoun, si ou fran, ou pa les personn mont lo ou lipye e pran ou pour en boufon, alor ou dominer. Si ou dir keksoz ki mannyer i ete, e ou onnet avek ou lekor, alor ou dominer. Sa pa ofans mwan, akoz mon konnen ki gras a mon fason fran e onnet, nou’n reisi war bokou lalimyer dan nou pei, e nou’n war gran progre dan lafason ki nou pei i ganny dirize kot drwa sak endividi an 2019 i pli ganny rekonnet ki an Zilyet 2016. Alor annou reste fran e onnet e sa i ava kontribye dan fer Seselwa vin en pep pli determinen.\nMr. Speaker, ansanm avek lezot dirizan ek aktivis LDS, nou kontinyen avek nou kanpanny ‘Danny Out’ kot nou pe demann Mr. Faure pou demisyonnen e fer nouvo eleksyon. Rezon prensipal pour en tel demann se zisteman akoz nou pa war vre ‘leadership’ pour nou pei anba son direksyon. Anba ladministrasyon Mr. Faure, nou pa pe fer gran progre koman en nasyon. I annan tro bokou promes, vir an-ron e mank planifikasyon. Si deza Mr. Faure pa pe diriz nou pei, me pe mazin prepar li pour prosen eleksyon kot i pou debout koman en kandida, nou dir li, dan sa ka, fer eleksyon afen ki sa pep ya swazir son desten. Parey Angle i dir, i pa oule ‘rock the boat’ e alor bokou bann menm problenm i kontinyen. Direksyon pa kler. Desizyon i tarde ganny pran e se nou pep ek nou pei ki soufer. Letan ou krwar i pe al fer en lanons brav e desisiv, i frot obour. Avek en tel stil ‘leadership’ nou pei pa pou avanse. Alor mon redemann Mr. Faure pou fer sa ki nob e demisyonnen koman prezidan e permet lepep Seselwa fer son swa gouvernman.\nEn pwen ki montre febles dan preski tou diskour ki sa gouvernman i fer se mank konsiltasyon. Keksoz i ganny anonse, e konsiltasyon i ganny fer apre. Son rezilta: plis retar ek soufrans pour nou pep. Par egzamp, mon demann mwan ki konsiltasyon in annan avek Lasanm Komers lo serten desizyon ki pou afekte biznes dan Sesel? Letan mon ekout bann progranm News Extra lo SBC avek bann dimoun ki ansarz serten lorganizasyon tel ki CARE ek APDAR, ankor enn fwa, mon demande si in annan konsiltasyon? Letan mon tann PUC pe met lobzeksyon pour konstriksyon semen Pasquere-Grand Anse, Praslin, sa i reflekte latitid sa gouvernman kot napa konsiltasyon. Sa i en lakle, e mon krwar ki tan ki Mr. Faure pa konsilte, nou pou antann en kantite promes, me aksyon pou manke.\nMr. Speaker, letan Mr. Faure i vin koz lo lalkol e i pa vin avek vre propozisyon pou konbat sa problenm, mon dezapwente. Dimoun i demande ki diferans i pou fer pour en laboutik pa kapab vann lalkol ek manze, me annan en landrwa separe? Eski sa laboutik pou zis azout en pti bout pou vann lalkol parey serten laboutik pe deza fer? Alor ki diferans? Moratorium lo lisens. Ankor enn fwa, problenm se i deza annan tro bokou, alor ki diferans? Tou Seselwa i konn tre byen ki pli gro problenm lalkol ozordi se prensipalman sa pti ponm, baka ek enn de labwason bon marse ki soul dimoun vit.\nLDS i dir ki nou bezwen adres sa size seryezman, e menm dimoun ki pe ganny en lavi avek prodiksyon, lenportasyon ek lavant sa bann labwason i bezwen konpran nou. Premyerman, sa bann labwason pabon pour lasante e i pe kout nou pei en kantite larzan zis pou donn swen medikal e i fer ki nivo prodiksyon ekonomik i tonbe akoz travayer i vin soular e lalkol i vol zot zouti travay. Konpran sa byen. Letan en alkoholik i dan ICU e ou azout son tretman ki bezwen donn li, i kapab kout plis ki R7mil par nwit. Tretman bann maladi asosye ek lalkol pe kout nou pei en ta milyon roupi. Perdi en manm ou fanmiy, spesyalman en zenn, akoz lalkol i anmenn en kantite soufrans e nou war pti zanfan pe vin orfelen. Se pour sa rezon ki nou bezwen serye avek sa size lalkol, san oubliye ki i annan plis dimoun ki’n vin viktim lalkol ki drog dan nou pei ozordi.\nMoratorium i vedir protez sa ki la ozordi. An dot mo, annou kontinyen avek sa sitiasyon aktyel kot pti ponm ek lezot i kontinyen fer dega. Frer ek ser Seselwa, sa pa en solisyon. Mwan mon dir, annou vin brav. Mon propoz:\n1. En ban total lo serten labwason ki pe fer dega dan nou sosyete, tel ki pti ponm, baka, labyer 18% lalkol ek bokou lezot ankor.\n2. Annou ankouraz prodiksyon bon lalkol lokal, ki ava koup lo lenportasyon, bann labwason parey Seybrew ek Takamaka Bay, ki’n deza ganny meday enternasyonal e ki nou ava kapab eksporte pou ranforsi nou lekonomi.\n3. Ogmant lamann ki ava osi enkli kensel lisens bann boutikye ki vann lalkol ek miner oubyen andeor ler ki lalwa i permet. Anvoy en mesaz kler e serye e sa i ava donn en direksyon.\n4. Pour dimoun ki ganny atrape pe drive anba lenflians lalkol, annan bann pinisyon serye tel ki sispann zot lisens.\nSitiasyon i grav e nou bezwen responsabiliz nou pep an-mezir ki nou pei i pran aksyon direk e konkret.\nMr. Speaker, nou’n ganny bann statistik ki sokan lo labi zanfan. Sa ki devret pli sokan se lakantite ka labi ki pa ganny raporte. Eski bann lazans i ase byen ekipe pou fer fas avek sa sitiasyon? Eski vreman bann abizer pe ganny kwense? Mon propoze ki I annan en lazans dedye pou deal zis avek labi zanfan. Sa i ava anmenn ansanm sikolog, counsellors ek zofisye ki fer lenvestigasyon ek prosekisyon. Kot nou’n arive se en ‘one stop shop’ ki nou bezwen. Bann lorganizasyon tel ki NCC, i ava kapab donn sipor reabilitasyon ek ledikasyon. I annan tro bokou nou bann zanfan ki pe pler an silans. Manm lafanmiy, ansenyan, school counsellors e manm kominote i annan en rol kle dan sa lalit. Annou silvouple protez nou zanfan.\nMr. Speaker, leta nou pei pa pou amelyore letan bann size grav parey tretman pour drog i ganny servi pour rezon politik. I pa vo lapenn pour esey ganny vot par anmenn en kanpanny dezenformasyon lo sa size. I pa vo lapenn pour bann ki responsab APDAR pou dir ki LDS i kont progranm metadone kan se gras a LDS ki sa bidze in ganny aprouve pou enport sa form tretman. I meyer pou eksplike ki apard methadone i annan lezot form tretman e ki metod ki pe ganny servi aktyelman i metadone. Eksplik dimoun ki sa desizyon i en desizyon medikal e non pa politik. Aret mazin an-term vot, me plito regard sa bann dimoun vreman koman bann kliyan ki bezwen sipor, solidarite, e pli enportan, liberasyon dan sa prizon kot sa eroin in met zot.\nMr. Faure in anonse ki UAE pou fer donasyon sa sant reabilitasyon dan distrikt Port Glaud. Sa i byen, me kestyon enportan ki nou bezwen poze se eski bidze pou gard sa sant fonksyonnel in ganny travay lo la e prezante? Se sa kalite planifikasyon ki nou osi bezwen. I pa vo lapenn annan en loto kan nou napa larzan pou met benzin ladan. Konbyen i pou koute?\nMe an sa ki konsern sa size drog, nou pa’n tann Mr Faure koz lo lalit kont drog limenm. Eski i pa ler pou pran lalit kont drog koman en priorite? Par egzamp, akoz ki nou kapab anmenn gard prizonnyen Tanzanyen, me nou pa kapab rod led apropriye pour nou anmenn polisye etranze pou kapab ed nou atak bann trafiker lo nou 3 zil prensipal? Akoz nou pa kapab fer vini en 15 lisyen pou ed nou fer en netwayaz sa pwazon dan nou pei? I byen nou met seo, kivet ek bwat lapentir vid pou bar delo ki pe koul dan lakaz, me akoz nou pa mont lo tol enkou pou repar sa trou ki dan nou twatir? Kan eski nou pou serye dan atak bann byen malaki? Kan eski nou pou pran aksyon apropriye ek bann pti menn lo skooter ki servi koman kourye pou distribye drog e ki vin en menas dan trafik? Mon pe dir avek Mr. Faure ki si i mank kouraz, zet sa travay lo LDS e nou ava fer sa travay akoz ozordi nou pe senpleman war plis zenn ki pe vin viktim. Annou pa oubliye ki Dr. Patrick Herminie limenm in dir ki bokou kliyan pa pe swiv tretman metadone akoz pri eroin lo ghento in tonbe. Annou sov nou lazenes, me zis en pti warning: Annou osi prepar nou pour sa popilasyon pti baba eroin ki nou sosyete pe komans fer fas avek.\nLalkol ek drog pe detri fabrik nou sosyete. Kan resours imen en pei i ganny detri, se sa pei limenm ki ganny detri. Mon fer en lapel avek lepep Seselwa pou konpran ki si nou pa met sa 2 fleo anba kontrol, se etranze ki pou kontrol nou pei. Demann ou lekor akoz ki sa Endyen ki vann ou lalkol ziska tar dan lannwit zanmen i sou? Demann ou lekor akoz ki sa gran trafiker li i pa lo eroin? Larepons i senp: Zot pe profit lo ou febles. Frer, ser, debout, aret les zot servi ou. Reklanm ou dignite zonm ek fanm.\nMr. Speaker, an sa ki konsern size lakaz mon krwar ki premyerman olye prezant leskiz tel ki ti annan granit dan later, Mr. Faure ti devret demann leskiz lepep Seselwa pour lapenn i pa’n kapab delivre lo sa gran promes ki i ti anonse, e sa se 24/24/24. In napa bon konsiltasyon ek planifikasyon ki’n ganny fer, me zis gran lanons trionfal. Ozordi i annan serten distrikt ki ni teren pankor idantifye. Letan ou’n met ou pep lo pik-pok, me ou pa’n delivre, ou premyerman demann li en leskiz, olye met li lo en lot lelan par anonse ki aprezan ou pe al konstri 3,000 lakaz! Eski nou kapab ganny detay lo kote sa bann lakaz pou ganny fer e kan zot pou pare? Ki’n arive avek promes 2017 pou fer lakaz plis letaz lo Ile Aurore? Annou serye e montre respe pour sa pep Seselwa silvouple.\nLakantite lakaz ki’n ganny delivre i dezapwentan. Mr. Faure i dir nou zot in delivre 174 lakaz. Eski i realize ki sa i vedir 7 lakaz par distrikt? Nou’n ganny dir ki sa sif R850,000 pou vin R550,000 koman kondisyon pou ganny later. Akoz? Pri konstriksyon in diminyen? Oubyen eski gouvernman in senpleman ris en lot sif sorti dan lesyel san fer kalkil? Sa i fer mwan poz en kestyon prensipal: Konbyen fanmiy ki zot in met retar? Me lezot kestyon pour refleksyon: Lekel ki dir zot ki en dimoun ki pe rod en bout later i anvi fer en lakaz blok oubyen ki i pa pare pou debourye dousman-dousman lo limenm? Eski lakaz mwens ki R850,000 ti’n ganny ban dan sa pei? Fodre ki zot aksepte ki sa sistenm pwen in fel nou pep, e ki fodre regard li ankor, enkli regard ki mannyer sa minister i fonksyonnen akoz se zot ki fer Seselwa pli fristre dan sa pei.\nMr. Speaker, mon osi krwar ki gouvernman i bezwen annan en sistenm ki regard bann zenn profesyonnel ki annan zot larzan ek fasilite pou konstri zot lakaz, e ofer zot later. Avek larzan ki ava ganny ranmase, sa i ava ede pour lezot proze lakaz. In ler pour sa minister komans ‘think outside the box’. Larg lanmen Seselwa silvouple.\nMon pa rapel antann sa mo koripsyon dan diskour Mr. Faure. E pourtan koripsyon i ankor pe arive dan nou pei. Anba son presidans, nou pe kontinyen war sa vilen bebet e malgre tou zefor ki Lasanble Nasyonnal i fer, spesyalman atraver komite FPAC, nou kontinyen war sa. A ler aktyel nou ankor pe sey konpran ki mannyer apre tou sa bann dekouvert lo lafason ki bann Irish in fer tou kalite trik, an 2017, apre ki Mr. Faure ti’n fini vin prezidan, en avoka Irlande in kapab konvenk FIU pou sinny en kontra R400,000 par mwan avek en avoka lokal, me ki 2/3 sa sonm, savedir R266,000, i ganny transfer pour sa etranze san pey tax? Ki mannyer SBFA, sa lorganizasyon ki ti donn bann pti loan ti kapab pe fer bann aksyon koripsyon lo sa nivo? Me ankor enn fwa, nou war serten dan detansyon, me lezot i lib a-letranze. 1 pwa 2 mezir? Prensip ladministrasyon Mr. Faure?\nMr. Speaker, mon swete ki avek bann lamannman dan lalwa Anti-Koripsyon, sa 50 milyon dolar, ki tradwi an 750 milyon roupi, ansanm avek son bann piti i ava rantre dan kof Sesel e bann responsab i ava fer fas avek lalwa; ki sa bann ki’n pran later leta konmsi ti pour zot i ava rann e ki bann gro aksyon koripsyon ki’n vol zanfan Seselwa en meyer lavi e lavenir ya ganny met o-kler. Nou anvi ki koripsyon i ganny met anba kontrol.\nLo sa menm size, mon krwar ki mon bezwen dir avek Mr. Faure direkteman ki in ler pour li, dan son kapasite koman sef lekzekitiv pou pran aksyon apropriye kan Lasanble i fer bann dekouvert. Nou pa kapab, kontinyen war en mank aksyon kan Lasanble i fer rapor ki ganny anvoy kot li. Nou’n fer rapor lo size Vye Marmit, kot i kler ki in annan trik dan prosesis tender, e ozordi sa landrwa pe ganny sub-let, ki kont lalwa, me napa nanryen ki’n ganny fer. Dan son diskour an 2017, la sa ki i ti dir: “Okenn propozisyon ki Lasanble Nasyonal I met devan ki pou amelyor sitiasyon lavi lepep Seselwa, nou ladministrasyon pou azir lo la.” Lalit kont koripsyon i enn ki pou ede amelyor lavi lepep Seselwa, alor akoz Mr. Faure pa azir lo la?\nMr. Speaker, lo size lalit kont lapovrete ek pri lavi an-zeneral, nou kontinyen war menm zafer, kot gouvernman pa enterese pou ekout bann propozisyon Lasanble Nasyonnal, e pourtan nou’n fer en kantite propozisyon, spesyalman an-relasyon avek STC. Ozordi, nou kontinyen pa war okenn aksyon pou kas bann kartel, me okontrer wa krwar ki STC li osi I zwe en rol pou fer monte pri lavi. Gouvernman I prefere les STC pey plis ki 16 milyon roupi avek zot parti politik, ki pas sa later avek sa lakonpannyen. Zis avek sa larzan I tya kapab enstal fotovoltaik e sa tya fer son bil elektrisite sorti plis ki R1milyon par mwan pou vin lanmwatye. Eski sa benefis pa tya ede fer desann pri komodite?\nI kler ki plis aksyon I kapab ganny fer. Me mon tya kontan komans par demann kestyon nou fanmiy Seselwa akoz tou dimoun I bezwen osi pran son responsabilite. Eski tou adilt dan ou fanmiy pe travay? Eski sakenn pe fer kontribisyon pour tou repa ki I partaze? Letan ou ouver kastrol, eski ou annan par ladan? Letan ou ouver delo pou bennyen, oubyen met lalimyer on, eski ou ti fer en kontribisyon lo bil? Sak endividi I bezwen pran son responsabilite, e sa I ava osi ede pou fer kou lavi pli abordab. Mummy, eski ou realize ki si ou 2 zanfan ti al rod en plas travay, sa tya vedir omwen en reveni minimonm R12 mil anplis pour ou lakour? Mon pe met sa 2 pwen devan akoz mon anvi osi dir avek tou dimoun ki an-mezir ki nou LDS nou lager pou fer desann pri lavi, I enportan pour zot osi aport zot kontribisyon. Nou pa pou kapab fer tou nou menm. Zot osi zot form par sa solisyon.\nMr. Speaker, mon vreman soke pou war ki Mr. Faure i koz zis 2 pti fraz lo lasante kan sa i en konsern nayonnal. I byen ki pou annan resers lo maladi eriditer e ki finalman gouvernman in antann sa ki LDS, atraver mosyon Hon Clive Roucou ti propoz konstriksyon en nouvo lopital spesyalize Providence. Lo sa size lopital, mon espere ki pri ki nou peye pour sa later ek son bann batiman i enn ki rezonnab.\nMr. Speaker, Seselwa i apresye travay bann profesyonnel medikal, me nou osi realize ki zot travay anba bokou presyon. Mon espere ki sa lannen zot ava regarde ki mannyer pou rezourd bann problenm de baz tel ki file ki kontinyen perdi, leta bann ward ek kabinen, dra ek zorye e letan ki pasyan i pran pou war spesyalis e ganny tretman. Eski nou kapab konnen kwa ki pe arive avek sa progranm pou annan en sistenm kordinnen pour ki lenformasyon pasyan i ganny osi garde elektronikman? I annan detrwa lannen nou pe koz lo sa. La ki lalwa Akse avek Lenformasyon in pase, i ti ava osi byen si sak dimoun i kapab ganny en kod pour li annan akse ek son file pour ki si i anvi en dezyenm lopinyon, i ava bokou pli fasil.\nMon zwenn zabitan La Digue ki pa kapab aksepte lakantite letan ki i pe pran pour konstriksyon nouvo lopital Logan ki ozordi i dan en move kondisyon. I senpleman pa akseptab. La Digue i bezwen son lopital ek tou fasilite apropriye pour ki sa ki nou ti war lo medya sosyal pa repet ankor. Konstri sa lopital an 2019 silvouple. La mon espere ki La Digue Trust Fund pe pran propozisyon ki mon ti fer lo FPAC pou fer don en ‘incenerator’ kot tou bann dese medikal i ava ganny brile dan en fason izyenik.\nMr. Speaker, i enportan dan staz kot nou ete pou annan travayer etranze. Bokou biznes pa ti pou sirviv san etranze, malgre ki nou konsider sa nonm koman tro bokou. Me Seselwa i konsernen avek lakantite etranze ki rantre dan nou pei e travay ilegalman. Non selman ki pandan sa bann dernyen letan nou’n dekouver en sitiasyon dezord total kot sakenn i annan stamp ofisyel e pe debourye, me nou osi war ki i annan mank kordinasyon dan sa minister ant 2 son departman – sa i lanplwa ek limigrasyon.\nDan milye tou sala, mon anvi propoz sa bann keksoz swivan:\n1. ki i annan en nouvo sistenm kordinasyon ant sa 2 departman pou asire ki okenn trik lo GOP pa kapab ganny fer;\n2. ki tou bann anplwayer ki’n partisip dan sa koripsyon pou anmenn travayer etranze ilegalman dan pei i pas devan lazistis e pa ganny permisyon pou anploy okenn travayer etranze ankor;\n3. ki tou travayer etranze i bezwen annan en kontra valid letan zot antre dan pei ki’n ganny sertifye par tou lede departman e aprouve par en zofisye pli senyor posib, tel ki PS;\n4. ki dezorme, tou viziter ki rantre Sesel i ganny en viza zis pour lakantite zour ki i vin konze Sesel;\n5. ki gouvernman i limit GOP pour bann biznes laboutik kot nou konnen i annan plis labi.\nSeselwa i tre konsernen avek trafik imen ki sali repitasyon nou pei, alor nou pe kont lo sa minister pou klersi non Sesel. Antretan, fodre ki tou etranze ki napa GOP i ganny deporte dan nou pei apre bann prosedir apropriye.\nMr. Speaker, mon senserman krwar ki si nou vreman anvi sov nou pei, fodre aret trenn lipye. Mon pe koz fran e serten dimoun i kapab pa kontan, me sa ki mon bezwen dir zot, se ki kot pasyan ki apel Sesel in arive, nou bezwen donn li latizann pli for pour li kapab viv. Initil nou dir i fer lapenn e pa fer loperasyon. Si nou fer sa i pou mor, alor, fodre nou edik nou lekor e regard bann benefis a lonterm ki nou pou kapab gannyen. Par egzamp, fodre ki sa dimoun ki aret bwar ek fimen, malgre okomansman pou fermal e i pou menm war nanm, i realize ki pli tar, non selman ki i pou fer en lekonomi plis ki R100 par zour, me son poumon ek son lefwa, san bliy son ronnyon pou reganny zot lasante. Alor, annou mazin sa bann benefis osi pour sak endividi, nou pei ek zenerasyon a-lavenir. Kontribisyon sakenn pou fer monte nou pei, alor sakenn donn en koudmen e nou ava ariv kot nou anvi ale koman en pep.\nMr. Speaker, nou lanvironnman i labaz sa 2 pilye nou lekonomi. Alor sa i swiv ki nou bezwen vey li byen. Eski vreman nou pe fer sa ozordi? Mon konnen ki bokou pe ganny fer, me eski nou pe fer ase? Personelman mon pou dir non, e si nou pa pran aksyon serye ozordi, demen pou tro tar. Fodre pa nou arete zis letan i tro tar. An dot mo fodre pa nou donn latizann apre lanmor. La i moman pour nou pran aksyon. Mon anvi met devan pour refleksyon ek aksyon serten pwen ki mon konsider koman pertinan.\nPremyerman, in ler pour nou regard dan en fason serye resours lanmer. I kler ki se bann Eropeen ki pe pli benefisye avek nou resours ton. Nou pa kapab kontinyen krwar ki sa resours i enfini. Nou bezwen pran desizyon kler e mon anvi propoz detrwa:\n1. Mon demande ki Gouvernman i fer tou demars pour ki i annan en ban total lo itilizasyon bann rado oubyen bann FADS dan nou EEZ. Non selman ki zot ede pou detri bann zenn ton ek lezot lespes, me zot en menas pour lanvironnman nou bann koray lo bann zil elwanyen.\n2. Sesel i devret osi regard ankor groser bann bato ton ki pe ganny permisyon pou lapes dan nou lanmer avek bi restrikte sa lo zis bann pli pti tonier. Sa 2 mezir i ava osi protez lendistri ‘long lining’ dan ki Seselwa in envesti.\n3. Aksyon pli serye i devret ganny pran avek bann bato ki pe lapes ilegalman dan nou lanmer, spesyalman bann Sri Lankan. Me sa i enkli bann tonier osi. Nouvo lalwa anba ki Coast Guards i fonksyonnen fodre ganny pase o-pli vit posib.\nAn sa ki konsern lezot aspe nou lendistri lapes, eski i pa moman pour nou pei protez enpe plis bann lespes tel ki bourzwa? Par egzamp, mon krwar ki moman in arive pour defann lapes bourzwa ki anba en serten groser, ki reprezant bann ‘juveniles’. I ti pou bon pour SFA diriz nou lo la. Apre sa, eski nou pa devret osi, pandan en peryod letan, dizon 2-3an ou menm plis, annan en restriksyon total lo eksportasyon bourzwa lo baz komersyal? An menm tan ki nou fer sa, akoz ki nou pa ankouraz SFA dan zot progranm mariculture pou ede fer reprodiksyon sa bann lespes pou remet dan nou lanmer pou asir zot logmantasyon. Sa i kapab osi aplik pour reprodiksyon banbara ek lezot lespes lo ki zot in fer resers. Finalman lo sa size, pour nou kapab protez lapes artizanal anndan brizan, eski SFA pa devret pe osi regard seryezman dan refer stok pwason tel ki kordonyen ek kakatwa, par rantre dan en bon dyalog avek bann peser kazye, ki ava enkli diskisyon konpansasyon pou met serten restriksyon lapes sa bann lespes spesyalman pandan lapondant pour en serten letan? I annan diferan fason pou protez bann lespes, me nou bezwen senpleman vin proaktiv e dyaloge.\nDimoun i bezwen viv, me an menm tan bann lespes i bezwen sirviv. Avek en bon progranm, e la mon pran legzamp Rodrigues an-relasyon avek lapes zourit, ozordi tou peser dan sa biznes i kontan akoz i annan plis zourit ki osi pli gro e zot pe ganny plis larzan senpleman akoz gouvernman ek peser in tonm dakor lo en sezon kot sa kalite lapes i fermen. Sa i en size serye pour nou pei konsidere.\nMr. Speaker, i malere pou dir, me Mr. Faure pa pe met ase lanfaz lo ledikasyon dan nou pei. Standar pe kontinyen tonbe dan bann lekol leta. Sistenm primer i bezwen ganny refer e ganny bokou latansyon. Mon propoze ki i annan en progranm serye ki ankouraz bann teachers aktyel e bann zenn ki sorti avek bon rezilta A levels pou vin bann ansennyan primer par donn zot bann bon incentives. Se la ki nou bezwen komanse pour nou refer nou sistenm ledikasyon. Liniversite Sesel osi i kapab zwe en rol kle dan devlopman sa bann ansenyan.\nNou konnen ki en headteacher i sa motivater prensipal dan nenport lekol. Kot i annan en bon headteacher, son staff osi i motive, e avek sipor kominote ek paran, sa lekol pou fer byen. Alor mon pe osi propoze ki minister avek gouvernman i regard ankor ki lankourazman sa bann headteachers ek zot bann ansenyan i gannyen. Mon rankontre tro bokou dimoun dan ledikasyon ki dir ki zot pe esper zot laz arive pou arete. Alor, eski i pa moman pou regard afon dan sa sitiasyon? Annou envesti dan bann teachers e nou ava garanti lavenir nou pei avek Seselwa kalifye. An pasan annou pa oubliy bann teachers ki pankor ganny peye zot 13enm mwan akoz dat zot lapwentman.\nDan bann lekol, pli gran lanfaz lo disiplin i bezwen osi ganny mete. Paran i bezwen zwe zot rol, e si zot zanfan pa enterese pou aprann, i bezwen annan lezot keksoz pour zot fer. En zanfan pa kapab anpes en laklas aprann. Lotorite minister ek lekol i bezwen ganny resanti, e kominote ek paran i neseserman bezwen akonplir zot rol dan ledikasyon bann zanfan. Akoz ki lekol prive i ariv sa standar me lekol leta pa arive?\nMr. Speaker, nou lazenes i bezwen nouvo lespwar. Sa i enkli dan kote akademik, me osi dan tou lezot domenn lavi. Mon pe koz lo kreasyon en sosyete kot zenn i kapab devlop zot talan e vreman epanouir. La mon osi war sa devlpman sportif kot nou lazenes i fer monte nou paviyon dan en lelan patriotik. Lanfaz lo devlopman sportif e lar i bezwen ganny relanse e byensir sa i vedir lenvestisman. Krwar mwan ki si nou fer sa arive, drog, lalkol ek lezot vis pou vin bann santye ki nou lazenes pou zete zot menm. Pran swen ek talan nou lazenes e nou sosyete ya ganny transformen akoz i ava annan bokou plis aktivite kiltirel lokal e enternasyonnal pour nou pep partisip ladan e ganny lwazir ki sen e edikatif.\nMr. Speaker, mon konsernen avek nou lekonomi ozordi. Air Seychelles i reste en gro size akoz i nou lakonpannyen. 2an pase, ti annan en lanons kler ki ti ganny fer: Air Seychelles ti pou pozisyonn li koman en lalinny aeryen rezyonnal. I ti rann gro avyon, pous en kantite travayer, e tou keksoz ti pou ok. Apre sa, nou ti osi ganny dir ki zot pe ganny 2 avyon ki pou maksimiz zot servis rezyonnal. La souden nou’n ganny dir ki gouvernman pe donn en sibvansyon 6 milyon dolar par an. Rezon, oubyen leskiz ki’n ganny donnen se ki si bann lalinny aeryen i deside aret vin Sesel, Air Seychelles ya kapab ranplas zot. Ed mwan konpran sa silvouple. Eski avyon ki Air Seychelles i annan pou kapab al Lerop e ranplas sa bann avyon? Mon espere ki pandan sa deba nou ava pli byen konpran sa. Me zis pou soulinyen ki i vre ki planifikasyon dan gouvernman Mr. Faure i en febles masiv. Mazinen ki bidze fek pase e napa en landrwa ki annan en tel sif. Nou pei pa kapab kontinyen koumsa.\nMr. Speaker, pli gran lanfaz i bezwen ganny mete pou ankouraz biznes Seselwa. Pour mwan i kler: En biznes Seselwa i met son larzan dan labank Sesel e i benefisye nou lekonomi, tandi ki en biznes etranze i asire ki tou profi i ganny eksporte dan pei sa biznesmenn. Mon pe kontinyen war ki en pti biznes lotel ki en Seselwa i annan pe pey menm tax avek en gran lotel. Sa i devret sanze. Apre, in osi ler pour gouvernman pronons son lekor lo kategori biznes ki pou rezerve zis pou Seselwa. Mon’n deza mansyonn sa, me malerezman in tonm lo zorey sourd. Nou pa kapab les etranze tir manze dan labous Seselwa.\nMon pa kapab aksepte letan lazans ki sipoze asiste biznes Seselwa i trenn son lipye avek tou kalite leskiz. Zot in fatige antann mwan nonm non Mr. Lautee dan sa Lasanble. Me mon pou kontinyen servi li koman legzamp en Seselwa ki’n fatige e dekouraze zis akoz in premyerman ganny viktimize akoz son kouler politik e ganny refize en morso later konble pou fer en garaz pou ansenny bann zenn Seselwa. Me apre, Mr. Faure ti vizit son landrwa Anse Aux Pins e apresye ki sa sitiasyon i bezwen sanze. Depi 2an sa imsye i ankor pe atann. Dernyen parol ki in gannyen se later in ganny idantifye, me malerezman Allied Builders pankor tir zot bann materyo konstriksyon lo sa later kot plizyer Seselwa i devret ganny en morso. Oli lotorite dan sa pei? Eski i akseptab ki en gro lakonpanyen etranze ki fer milyon dan bann gro proze, ki enkli Stad Lanmizik, i ganny drwa met retar plizyer Seselwa ki anvi debourye? Oli lotorite Mr. Faure koman prezidan?\nPli boner mon’n fer referans avek lapolis an sa ki konsern lalit kont drog. Me mon osi krwar ki Seselwa pe atann plis avek nou lafors sekirite. Mon konpran zefor ki Komisyonner pe fer, me ankor enn fwa, i malere pou dir ki bokou zofisye pa pe donn sa lafors en bon zimaz. Letan zofisye lapolis i azir koman gangsters, zour sivilyen e bat dimoun, zot pe depas zot rol e kas lalwa. I byen letan nou tande ki lakantite krim in diminyen. Me eski sa i vreman leka, oubyen sitwayen i nepli raporte akoz zot pa satisfe avek rezilta ki zot gannyen?\nMr. Speaker, si nou lapolis ti kapab lev zot standar, nou pa ti pou war sa kantite lakonpannyen sekirite ki gouvernman i bezwen anploye. En gran parti bidze plizyer minister i al pour sekirite prive. Sekirite prive in vin en bon biznes fer larzan, e parfwa ou pa ni konnen ki mannyer serten dimoun in kapab ganny en lisens pou fer tel biznes. Alor mon anvi fer en lapel ek bann zofisye pou lev limaz sa lafors e azir konsansye. I pa zoli letan nou antann gard pe pran gous, pe partisip dan aktivite ilegal e pe soutir trafiker. Prouv zot lekor ek Seselwa e redonn nou konfyans. Permet nou viv an-sekirite se nou. Se sa lapel ki Seselwa pe lanse.\nMr. Speaker, letan mon dir ki nou bezwen sov nou pei, demann Mr. Faure pou demisyonnen e pour nou pei organiz nouvo eleksyon, nou pa fer li akoz nou voras pouvwar. Kou deta le 5 Zen 1977 ek son bann atrosite ki ti swiv ki pou reste pli gran definisyon laswaf ek labi pouvwar dan nou pei. Nou demann sa akoz vreman bokou Seselwa pe fatige viv dan en pei ki tourn an-ron. Pran legzanmp sa stasyon petrol lo ron-pwen Ile du Port e tou dimoun i ava konpran leta nou nasyon. Stasyon i ganny konstri dan en moman rikord e ti sipoze ouver an Septanm lannen pase. Eh ben, stasyon pa ti ouver e byensir dimoun ti komans demann kestyon. Finalman larepons ki nou ti gannyen se ki napa semen e personn pa konnen lekel ki sipoze fer semen. La nou’n ariv Mars e stasyon pa ankor ouver! Oli Prezidan Sesel? I les pei rantre dan presipis e i pa servi son lotorite avek bann lazans gouvernman pou donn lepep Seselwa en servis ki neseser? SFA pour gouvernman, SEPEC pour gouvernman, SLTA pour gouvernman. Mr. Faure ki ansarz gouvernman. I pa fer nanryen? 6 mwan pli tar pandan ki tou dimoun pe konplent trafik e bezwen al pran fuel dan stasyon Roche Caiman, nou annan nou en prezidan ki pa fer nanryen, e pourtan pou fer sa stasyon materyo pa ti vin da helikopter! Sa i montre ou linefikasite sa gouvernman. Seselwa i senpleman fatige e nou merit sa ki meyer.\nMr. Speaker, mon’n esey adres serten bann size ki mon krwar ozordi i konsern nou pep. Mon’n osi met devan serten propozisyon ki mon krwar i ava ede dan rod leklersisman e bouz devan. Letan nou reorganiz nou sistenm ledikasyon, nou ava pe kree bann Seselwa kalifye ki pou kapab kontribye dan devlopman nou pei. En bon servis lasante i ava permet nou debout for e fer en kontribisyon solid dan lavenir nou pei. Travayer ki byen ganny rekonpanse e en pri lavi akseptab, i ava soulaz nou fanmiy. En lalit kont bann fleo ankor enn fwa pou ranforsi fondasyon nou pei e ede dan devlopman ekonomik. Me mon anvi direkteman demann spesyalman nou lazenes adilt ki an bonn sante sa detrwa kestyon: Eski sa lavi ki ou pe anmennen i permet ou nouri ou lekor tou lezour? Eski ou stil lavi pou permet ou atrap serkey ou paran oubyen met en bouke fler lo zot latonm? Eski ou pe nouri sa zanfan ki ou’n met lo later? Reflesi. E si ou larepons i kondann ou, leve, sanz ou lavi, akoz ou en fardo pour oumenm, pour ou fanmiy e pour lasosyete. Vin en zenn debouryer, vin en Seselwa ki fyer.\nAn konklizyon Mr. Speaker, mon anvi termin avek parol ansyen Minis Dr. Larose ki ti dir ‘si selman mon ti konnen.’ Sa parol i profon.\nMon soue se ki tou Seselwa i ava war byen ki nou pei i annan bokou defi ki pa pe ganny adrese par sa gouvernmen. Ler pour dezyenm parti sa sanzman in arive. 2016 ti mark premye parti. Annou fer dezyenm morso an 2019.\nSenyer beni nou pei Sesel e fer son pep viv an bonn sante ranpli ek kouraz ek determinasyon.\nNou pa pou zanmen les tonbe!


Zozye ek miray Zeriko | Zistwar Labib\nKWA ki pe fer miray Zeriko tonbe? I paret konmsi en gro bonm in tap li. Me dan sa letan zot ti napa bonm; ni menm fizi zot ti napa. I en lot mirak par Zeova! Annou vwar konman ki sa in arive.\nEkoute ki Zeova ti dir avek Zozye: ‘Ou avek ou bann zonm lager zot devret mars otour sa lavil. Mars otour sa lavil enn fwa par zour pour sis zour. Anmenn lars lalyans avek zot. Set pret i devret mars devan lars lalyans e soufle zot tronpet.’\n‘Setyenm zour ou devret mars otour lavil set fwa. Apre soufle tronpet pour en bon pe letan, e fer tou dimoun kriy en gran kriye lager. E miray pou tonm aplat ater!’\nZozye ek bann dimoun ti fer sa ki Zeova in demande. Pandan ki zot ti pe marse, tou dimoun ti gard silans. Personn pa ti dir en mo. Sel de keksoz ki ou ti pou kapab tande se son tronpet ek tapaz lipye. Bann lennmi pep Bondye an Zeriko ti bezwen per. Eski ou kapab vwar sa lakord rouz anmare avek sa lafnet? Lafnet lekel sa? Wi, Raab ti fer sa ki sa de espyon ti’n demann li pour fer. Tou son fanmiy ti ansanm avek li dan son lakaz. Zot tou zot ti pe espere.\nFinalman, setyenm zour, apre ki zot ti mars otour lavil set fwa, bann tronpet ti soufle, bann zonm lager ti kriye e miray ti tonbe. Apre Zozye ti dir: ‘Touy tou dimoun e bril lavil. Bril tou keksoz. Sov selman bann larzan, lor, kwiv ek feray e met zot dan trezor latant Zeova.’\nZozye ti dir avek sa de espyon: ‘Al dan lakaz Raab, fer li ek tou son fanmiy sorti.’ Raab ek son fanmiy ti ganny sove, zis parey bann espyon ti promet li.


Lasanble Nasyonal - Minis Bastienne i devwal plan konpreansiv pour sekter lapes - Seychelles Nation\nLasanble Nasyonal - Minis Bastienne i devwal plan konpreansiv pour sekter lapes | 07 August 2019\nPlan konpreansiv pour lapes ki’n resaman ganny lanse i enn ki anbisye me ki anvlop en seri solisyon pour redinamiz sekter lapes e kre en platform dinamik pour devlopman ekonomik Sesel.\nMinis responsab pour Lapes ek Lagrikiltir, Msye Charles Bastienne, ti dir sa yer pandan son lentervansyon dan Lasanble Nasyonal kot i ti eksplik e devwal detay lo nouvo plan gouvernman pour ede kontinyen devlop sekter lapes e anmenn li lo en lot nivo dan sa prosen 3-an.\nMenm parey plan konpreansiv pour lagrikiltir, plan pour sekter lapes i form parti zefor gouvernman pour asir sekirite alimanter pei par adres bann defi aktyel.\nLaplipar bann mekanizm ek propozisyon ki’n ganny detaye dan sa plan pou vin efektiv aparti 2020.\nKlasifikasyon bato ek lanrezistreman\nPlan konpreansiv pour lapes pou fer provizyon pour revwar sistenm klasifikasyon pour bato lapes.\n«Konmela bato lapes i ganny regulated par SFA (Seychelles Fishing Authority or Lotorite Lapes Sesel). SMSA (Seychelles Maritime Safety Administration) anba son lalwa aktyel pa permet li anrezistre bato lapes. Sa i vedir ki napa en sistenm santral ki gard rikord tou bato Sesel. La fason ki mannyer bato pe ganny marke aktyelman avek en sel SZ number i limit klasifikasyon ek idantifikasyon bann bato dan pei,» Minis Bastienne ti dir.\nEnsi bann aksyon swivan pou ganny pran:\n• SFA ek SMSA pou met anplas e enplimant en nouvo sistenm klasifikasyon baze lo bann spesifikasyon bann bato lapes, pour ki i reflekte bann bezwen lokal e osi reste azour avek bann lobligasyon enternasyonal parey FAO (Food and Agriculture Organisation of the United Nations). Sa i ekspekte pran lefe an Zanvye 2020.\n• Anba sa nouvo sistenm klasifikasyon, tou bato lapes pou tonb anba kategori small scale fisheries. Small scale fisheries se bann bato ziska 24 met longer e zot lapes dan delo teritoryal Sesel e EEZ (zòn ekskliziv ekonomik) me avek permisyon SFA lo ot mer.\nPour asir devlopman ek zesyon lapes, small scale fisheries i ganny divize dan 5 sou kategori – depi klas 1 ziska klas 5. Par egzanp mini Mahé i dan kategori klas 1 e i pa pou kapab al plis ki 40 mil notik avek son pwen depar.\nAdisyonnelman, bann bato lapes komersyal pou osi ganny marke dapre zot grander e zil ki zot pe fer zot aktivite lapes, e pou osi annan en distenksyon ant en bato komersyal e enn ki pa komersyal.\nAparti 2020 i pou responsabilite SMSA pour idantifye e anrezistre tou bann bato lapes e sa pou ganny fer an kolaborasyon avek SFA.\nSMSA pou osi responsab pour asir standar sa bann bato, anrezistre tou propriyeter bato, donn en sertifika seaworthiness and safety e devlop en database pour bann bato lapes.\nAnmenmtan, SFA pou osi etabli en sistenm akreditasyon pour bann masters e skippers donk zot pa pou kapab anmenn en bato si zot napa en laysenns valid.\n«I enportan ki dan sekter lapes lokal, tou bato ek aktivite lapes i ganny en laysenns annakor avek nouvo sistenm klasifikasyon aparti Zanvye 2020. Alors en nouvo sistenm laysenns pour bato lapes ek aktivite lapes pou ganny met an plas, avek kondisyon spesifik,» Minis Bastienne ti esplike.\nDapre sa plan konpreansiv, gouvernman pou komisyonn en letid lo stok banbara an Zen lannen prosenn e sezon lapes banbara pou reste fermen pour 1-an pandan sa letid.\n«Swivan rezilta sa letid, gouvernman pou deside ki nouvo mezir zesyon ek proteksyon pour pran pour sa lespes. Apre sa, gouvernman pou osi pran desizyon lo nouvo fason ki laysenns lapes ek processing banbara i ganny donnen,» Minis Bastienne ti dir.\n«Parey mon’n mansyonnen pour okenn lapes ki pa komersyal zot pou bezwen annan en permi. Zot bezwen fer en demann pour en permi pour en aktivite lapes akonpannyen par en sertifika lanrezistreman bato,» minis ti azoute.\nSa bann aktvite lapes swivan pou bezwen en permi aparti 2020 :\nKonsesyon karbiran pour sekter lapes\nEn lot size enportan ki sa plan i adrese se konsesyon karbiran pour sekter lapes. An mwayenn, gouvernman in depans 33 milyon roupi par an, lo konsesyon karbiran pandan 2013 a 2018 pour lapes artizanal ek lapes long line semi endistriyel, e SFA i fer fas avek plizyer defi pour administre sa konsesyon.\nAlors aparti Zanvye 2020, pou annan en sistenm kart kot lakantite karbiran ki peser i gannyen pou ganny met lo sa kart tou le mwan.\nBann peser pou lib pour servi zot kart nenport ki moman tan ki zot servi limit ki’n donn zot par mwan.\nToudfwa pou annan bann kondisyon lo lekel ki pou kalifye pour konsesyon karbiran.\nAn plis ki sa, SFA pou fer bann legzersis pour verifikasyon VMS/AIS dan bann bato konmkwa peser in vreman al lapes e distans kot zot in ale.\n«Ice i en komodite ensansyel pour peser e plizyer fwa in annan en mank ice menm si SFA i annan 10 ice plants ki an operasyon pour asiste kominote lapes[…] Bann lannen ki’n pase bann ice plants in avarye e nepli efikas akoz bann pyes pour repar sa bann masin i ser e kou reparasyon i osi ser. Avek linefikasite serten sa bann ice plants prodiksyon ice in osi redwir konsiderableman,» Minis Bastienne ti soulinyen.\nAlors sa plan konpreansiv pou fer provizyon pour ki bann vye masin ice i ganny ranplase avan Desanm 2019 e sa i enkli pour bann Anse Royale e Anse à La Mouche.\nLa Retraite, La Digue, Anse Aux Pins ek Grand Anse Praslin pou osi ganny nouvo ice plant 5 tonn sakenn ensi ki Baie Ste Anne Praslin ki pou resevwar en nouvo ice plant 10 tonn.\n«Nou pou ofer en incentive 50 poursan bann propriyeter bato ki anvi envestir pour aste e enstal zot prop masin ice lo zot bato,» minis ti osi anonse.\nPlan konpreansiv pour sekter lapes pour sa 3 prosen lannen pou osi enkli bann aksyon ki pou ranforsi sistenm sirveyans kont lapes ilegal, plan zesyon pour masin VMS lo bato, plan pour zesyon bann FADs e plis ankor.\nBann manm lasanble ti apre kestyonn Minis Bastienne lo sa plan konpreansiv.


Tenm nasyonal ‘Travay Dir Pour Nou Sesel’ in atenn son lobzektif\n« Sa lobzektif in ganny atenn, » Minis Dezinyen Vincent Meriton, ki’n responsab komite tenm nasyonal pour sa lannen, in dir.\nFodre dir ki letan i ti lans tenm pour 2012, Prezidan James Michel ti dir ki lavenir sa Nouvo Sesel ki nou anvi wvar pou depan lo travay dir sak endividi e group, lo ledikasyon, bann bon valer moral, sosyal e spirityel ki nou donn e enkilke dan nou zanfan ek nou bann zenn.\nLa ki lannen pe terminen Minis Meriton, ki osi responsab Minister Zafer Sosyal, Devlopman Kominoter ek Spor, i dir ki:\n«Sa tenm in reisi met an valer bann laspe enportan ki nou bezwen pour devlopman pei. Parmi sa bann laspe se travay. Pa zis travay pour le mo dir travay me travay pour kapab pran ka ek bezwen personnel, pour sonny fanmir ek zanfan e osi pour reponn bann bezwen sosyal parey lakaz ek lezot.»\nMsye Meriton i dir sa tenm in osi met lanfaz non pa zis lo travay me travay dir, lanvi pour debrouye, donn tou avek determinasyon pour kapab fer en diferans – dan landrwa travay, dan kominote dan en fason direk ou endirek.\nLannen pe fini e in enn avek bokou defi me mon kwar ki popilasyon in reponn bann lekspektasyon ki sosyete ti’n met devan,» Minis Meriton i dir.\nIn fer remarke ki tou bann lorganizasyon ki’n kontribye dan diferan domenn parey lasante, lanvironnman, kiltir ek lezot atraver tou bann progranm ek servis, portouvert ki zot in organize, zot in klerman demontre nesesite ki nou bezwen travay dir pour atenn bann lobzektiv ki nou anvi.\nEn lot laspe ki Msye Meriton i dir in osi ganny fer resorti pandan bann aktivite se kestyon profesyonalizm e lefe ki formasyon ek latrennman bann travayer i fer bokou diferans dan fason ki zot fer keksoz.\nI ti fer remarke ki dan sa monn kot teknolozi lenformasyon i tre enportan, larive kab soumaren kot nou sa lannen i ekspekte anmenn travay e lavi lo en lot nivo e nou bezwen kapab zer byen nou lazournen travay e latas ki nou annan.\n«Nou bezwen kapab think fast e fer bann keksoz smart,» Minis Meriton i eksplike.\n«Se pour sa alor ki profesyonalizm e konpetans travayer i enportan e sa in ganny fer resorti toudilon lannen,» Minis Meriton i dir.\nI ti azoute ki menm si tenm nasyonal i sanze sak lannen i krwar relevans tenm sa lannen pou reste pour lannen prosenn e lezot lannen alavenir.\n«Nou kapab dir nou’n fer en diferans e sa pou kontinyen,» Msye Meriton i fer resorti.\nAn sa ki konsern partisipasyon lamas dan bann aktivite ki ti organize otour sa tenm, Minis Meriton i dir dimoun in montre bokou lentere.\n«Seselwa i kontan ler i annan bann levennman pour zot aport zot sipor me tenm pa devret tourn otour zis bann levennman akoz i en keksoz ki konstan toudilon lannen kot i vin en fason viv e en fason fer,» Minis Meriton i dir.\nLaspe travay dir dan kanpanny renesans sosyal\nSa laspe travay dir i osi santral dan kanpany renesans sosyal. Moto pour renesans sosyal i ‘Respe, Responsabilite e Travay Dir’ – 3 valer tre enportan ki’n ganny fer resorti tre for pandan sa kanpanny.\nMinis in dir pandan bann rankont e travay ki’n deroule sa lannen dan kad sa kanpanny in vwar ki dan kominote i annan en volonte -- sirtou lo kote bann sosyete sivil ek bann legliz -- pour travay e ed dimoun ki’n tonbe e i annan en volonte pour anmenn bann zenn ansanm pour sosyalize e aprann bann bon valer.\n«Tousala i met an valer laspe travay me dan sa kote en travay volonter ki napa en kou ki al avek me en valer inestimab ki pe ede batir lape ek stabilite ki ganny menase san kontribisyon sa bann dimoun e lorganizasyon,» minis i dir.\nI ti azoute ki tou bann groupman parey lasosyasyon paran/ansennyan, konsey lekol, bann taskforce distrik zot tou zot pe travay pour kapab adres bann defi ki annan pour fer avek bann malez sosyal ki kapab pe afekte bann zenn kot lekol e dan kominote.\nAn 2013 minister pou travay pli pre avek bann mouvman dan kominote\nKomansman lannen 2013 Departman Zafer Sosyal ek son bann partener pou entansifye son zefor pour travay ansanm avek bann group dan kominote ki deza pe fer en travay remarkab sakenn dan son fason, minis in dir.\n«Nou bezwen zwenn avek legliz, lekol, laik, responsab groupman ek ledikasyon fanmir, regroupman zenn dan legliz parey Youth e Couple for Christ ki annan sa volonte pour ede. Zot pou bann volonter ki pou ed minister rezourd serten problenm ki ganny idantifye,» minis in dir.\nMinis in osi fer remarke ki nou pou bezwen sa bann dimoun akoz en administrater distrik oubyen en travayer sosyal tousel pa pou reisi adres tou bann ka ki arive.\n«Nou oule fer en diferans e tenm nasyonal e proze renesans sosyal pou selman fer sans ler zot tous dimoun la kot i vreman annan bezwen pour fer en diferans,» Msye Meriton ti azoute.\n«Sa bann mouvman pe deza fer bokou keksoz me nou bezwen travay ansanm avek zot dan en fason pli kordinen e pli sible pour kapab diriz bann aksyon ver dimoun ki vreman pli bezwen pour ki sa a permet nou kapab evalye e mezir progre konportman sosyal apre enpe letan», Minis Meriton ti dir.


François Havelock (05-09-1955 – 17-07-2013)-Lerwa sega … en vre lezann\nMe Merkredi le 17 Zilyet, Sesel ti perdi sa zonm deryer tou sa bann sanson. Sa se santer e konpoziter François Havelock. Li ki’n souvan partisip dan plizyer spektak lanmizik ki ganny organize lo nivo nasyonal tel parey Lakadans.\nWi bokou ti soke pour aprann lanmor François, ki’n en pilye dan lanmizik Sesel, menm si nou ti konnen ki ‘Ton Farser’ ti malad tou resaman.\nNe e grandi Beau Vallon avek son papa ki ti zwe vyolon ek son manman ki ti kontan dans kanmtole, François ti devlop son lentere dan lanmizik e i ti konmans aprann zwe gitar a laz 12-an. Son sanson ‘Beau Vallon Lontan’ i prouv nou ki degre i ti kontan son distrik. Se atraver bann tel sanson ki François ti resevwar en pri spesyal pour promot son distrik atraver lanmizik.\nMenm si konman ou nonm non François ou mazin lanmizik, François ti en elektrisyen kalifye e in menm fer landscaping.\nDan en antretyen avek Jimmy Savy, sef egzekitif Konsey Nasyonal pour Lar, i ti dir ki François i en vedet lo lasenn lanmizik Seselwa.\n« François in en dimoun spesyal e mon pa krwar i annan en lot ki kapab pran son plas,» Msye Savy ti dir. «Ou pa pou zanmen kapab koz lanmizik Seselwa san nonm non François Havelock. I en ikonn. Kwa ki fer li en ikonn se parske son lanmizik i enflians bokou ban zenn e menm bokou in resant son bann sanson,» Msye Savy ti azoute.\nMsye Savy in profite pour anvoy son mesaz kondoleans pour fanmiy François lo la par Minister Kiltir ek Tourizm e lo la par tou mizisyen Seselwa.\nFrançois i kit deryer 2 fiy ek 1 garson. Menm si son prezans pou nepli la, lavwa François pou reste touzour vivan avek nou atraver sa bann melodi e sanson tel parey ‘Beau Vallon lontan’, ‘Lavi Mizisyen’, ‘Mon mazin ou’, ‘Sa pa en mannyer’, ‘Koko riko’, ‘Koke Koka’ ek ‘Pti pwason rouz’, ki anmenn lazwa de viv parmi bokou Seselwa.\nSon lekor pou ekspoz kot Padayachy Funeral Parlour kot Katedral Imakile Konsepsyon ozordi depi 8er bomaten swivi par servis fineb legliz Bel Ombre 11er.


Lekel bann lennmi Bondye?\nLIR AN Abkhaz Adhola Afrikaans Albanian Amharic Arabic Argentinean Sign Language Armenian Armenian (West) Ateso Aukan Austrian Sign Language Awajun Azerbaijani Azerbaijani (Cyrillic) Bambara Baoule Bariba Bashkir Bassa (Cameroon) Bassa (Liberia) Batak (Karo) Batak (Simalungun) Batak (Toba) Belgian French Sign Language Bicol Blackfoot Boulou Cakchiquel (Central) Cambodian Carib Cebuano Chichewa Chilean Sign Language Chinese Mandarin (Simplified) Chinese Mandarin (Traditional) Chinese Sign Language Chitonga Costa Rican Sign Language Croatian Croatian Sign Language Cuban Sign Language Czech Czech Sign Language Danish Douala Dutch Dutch Sign Language Ecuadorian Sign Language Efik English Estonian Ewe Faroese Fijian Filipino Sign Language Finnish Finnish Sign Language Flemish Sign Language Frafra French Futuna (East) Ga Garifuna Georgian German Sign Language Ghanaian Sign Language Greek Greek Sign Language Greenlandic Guarani Guatemalan Sign Language Haitian Creole Hausa Hebrew Hiligaynon Hmong (White) Hungarian Hungarian Sign Language Iban Igbo Iloko Indonesian Indonesian Sign Language Isoko Italian Italian Sign Language Japanese Japanese Sign Language Kachin Kenyan Sign Language Kiluba Kinyarwanda Kirghiz Kisi Korean Kreol Seselwa Krio Kwanyama Laotian Latvian Lhukonzo Lithuanian Luganda Luo Maasai Madagascar Sign Language Malagasy Mam Mapudungun Mauritian Creole Maya Mbunda Medumba Mexican Sign Language Mizo Moore Mozambican Sign Language Nahuatl (Guerrero) Nahuatl (Northern Puebla) Navajo Ndebele (Zimbabwe) Nengone Nepali New Zealand Sign Language Nias Niuean Norwegian Norwegian Sign Language Nzema Oromo Ossetian Panamanian Sign Language Paraguayan Sign Language Persian Peruvian Sign Language Polish Portuguese (Brazil) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Rapa Nui Rarotongan Romanian Romanian Sign Language Romany (Northern Greece) Romany (Southern Greece) Runyankore Russian Russian Sign Language Rutoro Samoan Sarnami Serbian (Cyrillic) Serbian (Roman) Serbian Sign Language Setswana Shona Shuar Sidama Sinhala Slovak Slovenian Solomon Islands Pidgin Spanish Spanish Sign Language Swahili Swati Swedish Swedish Sign Language Tagalog Tahitian Taiwanese Sign Language Tatar Thai Thai Sign Language Tigrinya Tojolabal Tongan Totonac Tsonga Turkmen Tuvaluan Twi Tzotzil Ukrainian Urdu Urhobo Uzbek Uzbek (Roman) Venda Wallisian Wayuunaiki Wolaita Wolof Xhosa Yoruba Zande Zapotec (Lachiguiri) Zulu\nLennmi prensipal Bondye se Satan Dyab. I en kreatir spirityel ki ti rebel kont Zeova. Satan pe kontinyen lit kont Bondye e koz bokou problenm pour bann imen. Satan i mesan. I en manter e en mertriye.—Zan 8:44.\nLezot kreatir spirityel ti zwenn Satan dan son rebelyon kont Bondye. Labib i apel zot bann demon. Parey Satan, bann demon i lennmi avek imen. Zot kontan fer ditor bann dimoun. (Matye 9:32, 33; 12:22) Zeova pou detrir Satan avek son bann demon pour touzour. I reste zot zis en pti gin letan pour kree problenm pour bann imen.—Revelasyon 12:12.\nSi ou anvi vin zanmi Bondye, ou pa devret fer sa ki Satan i oule ou fer. Satan ek bann demon i ay Zeova. Zot bann lennmi Bondye e zot anvi fer ou vin en lennmi Bondye. Ou bezwen swazir lekel ki ou anvi fer plezir—Satan oubyen Zeova. Si ou anvi lavi eternel, ou bezwen swazir pour fer lavolonte Bondye. Satan i annan plizyer trik ek fason pour tronp dimoun. Lamazorite dimoun pe ganny tronpe par li.—Revelasyon 12:9.\nPartaze Partaze Lekel bann lennmi Bondye?\nLekel bann lenmi Bondye?\nText Opsyon pour download bann piblikasyon dan forma elektronik Ou kapab vin zanmi Bondye!\nPartaze Partaze Ou kapab vin zanmi Bondye!


Labour Day messages-‘Kot napa travay dir, napa laglwar’ – Minis Alexander\n“Kot napa travay dir, napa laglwar. Travay dir i kapab sanz ou destinasyon/lavi, ” Minis Alexander in dir dan son mesaz alokazyon Lazournen Travayer ki ti selebre yer.\nTeks entegral mesaz Minis Alexander i lir koumsa :\n“Tou le lannen nou selebre Lafet Travayer konman en zour repo e refleksyon. I en plezir pour mwan konman Minis pour Travay ek Devlopman Resours Imen pour adres zot pour sa lokazyon.\n“Tenm pour sa lannen i ‘Travay dir, travay desan, pour en meyer lavenir’. Sa tenm i pe ankouraz plis aksyon e disiplin anver enn nou drwa e bezwen fondamantal – sa i travay.\n“Konstitisyon Sesel i garanti nou sa dwa pour travay, en travay ki desan avek bann kondisyon favorab tel ki drwa en saler, bon lizyenn ek sikirite, repo rezonnab, konze annyel e sans pour formasyon vokasyonnel.\n“Gouvernman in touzour met travay dir o sant nou lavi sosyal e ekonomik e i enn son misyon prensipal pour asire ki nou lafors travay i toultan pe evolye pour vin pli prodiktiv e pour asire ki ‘Travay desan’ i ganny entegre dan landrwa travay.\n“Me pour ou ki pa travay, i enportan realize ki san en lanplwa i pa selman afekte ou finansyelman me pli enportan i afekte ou valer imen e ou sans pour kontribye dan lasosyete. Akoz ler ou travay dir, i anmenn bokou benefis pour pei, i ogmant ou devlopman personnel e osi elev ou stati sosyal.\n“Mon minister i reste angaze pour kontinyen ankouraz bann dimoun ki kapab travay e ki pa pe travay pour rod en lanplwa e aret depan lo lasistans sosyal. I enportan pour nou tou devlop en kiltir travay dir, met plis zefor e pare pour anmenn nou pei ver sa Nouvo Sesel.\n“E la, mon oule lans en lapel avek tou endividi ki pa travay e ki pe rod en lanplwa, pour pa les zot tonm dan bann move lenflians ; travay i annan, travay i la. Zwenn nou dan sa langazman pour retir ou lo lasistans sosyal e ganny en lanplwa kot ou osi fer ou kontribisyon dan progre nou pei.\n“Pour bann zenn ki pe al fini zot lekol pos segonder e prepare pour antre dan lemonn travay, mon oule demann zot pour travay dir e pran o serye bann formasyon ek lankadreman ki zot pe gannyen pour ki zot a pli byen prepare pour zwenn lafors travayer.\n“Mon minister i oule osi sezi sa lokazyon pour felisit bann bon travayer ki kontan zot travay e ki pe kontinyen devoue e travay dir e pli dir pour benefis zot lorganizasyon e byennet sosyete an zeneral. I mon swe ki zot kontinyen reste motive e mentenir zot profesyonalizm malgre bann diferan defi ki zot rankontre.\n“Mon oule osi ankouraz bann ki dan lanplwa me ki pa pe travay dir, ki in plis ki ler pour pran zot travay a-ker e fer zot prezans/lazournen konte !\n“Bann anplwayer i en partener kle ki devret travay an etrwat kolaborasyon ek mon minister pour kree sa lanvironnman ‘travay desan’. Anplwayer i devret rekonpans bon performans ki pou enspir travayer pour met plis zefor dan zot travay.\n“Mon minister i rekonnet ki travay dir i lakle pour sikse e plis sikse. Kot napa travay dir, napa laglwar. Travay dir i kapab sanz ou destinasyon/lavi. Mon swete ki tou travayer i anmiz byen e reflesir lo lenportans sa lazournen e lafason pour amelyor zot perfomans dan zot landrwa travay.\n“Bonn fet zot tou ! ”


Polisi konsernan lenformasyon personnel ek bann cookies | JW.ORG\nLIR AN Acholi Afrikaans Ahanta Aja Albanian Albanian Sign Language Amharic Arabic Arabic (Iraq) Arabic (Jordan) Arabic (Lebanon) Arabic (Syria) Argentinean Sign Language Armenian Armenian (West) Attié Aukan Australian Sign Language Aymara Azerbaijani Azerbaijani (Cyrillic) Bambara Baoule Bariba Bashkir Basque Bassa (Cameroon) Bengali Betsimisaraka (Northern) Betsimisaraka (Southern) Bicol Bislama Bissau Guinean Creole Bomu Bosnian Boulou British Sign Language Bulgarian Cambodian Catalan Cebuano Changana (Zimbabwe) Chichewa Chilean Sign Language Chin (Falam) Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga (Malawi) Chitonga (Zimbabwe) Chitumbuka Chiyao Chokwe Cibemba Cinamwanga Croatian Croatian Sign Language Czech Dagaare Dangme Danish Dari Diola Dogon (Toro So) Drehu Dutch English Esan Estonian Estonian Sign Language Ethiopian Sign Language Ewe Fante Faroese Fataluku Fijian Finnish Finnish Sign Language Fon Frafra French French Sign Language Ga Galician Garifuna Georgian German Greek Greek Sign Language Greenlandic Guarani Guerze Gujarati Gun Guéré Haitian Creole Hausa Haya Hebrew Hiligaynon Hindi Hmong (White) Hungarian Iban Ibinda Icelandic Igbo Iloko Indonesian Indonesian Sign Language Irish Irish Sign Language Isoko Israeli Sign Language Italian Italian Sign Language Japanese Japanese Sign Language Jula Kabiye Kabuverdianu Kachin Kalanga (Zimbabwe) Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kisi Kongo Konkani (Devanagari) Konkani (Roman) Korean Kreol Seselwa Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwanyama Laotian Latgalian Latvian Latvian Sign Language Lingala Lithuanian Lithuanian Sign Language Logo Low German Luganda Luo Macedonian Macushi Madura Mahorian (Roman) Maithili Makasae Malagasy Malay Malayalam Malaysian Sign Language Maltese Mam Mambae (Ermera) Mambwe-Lungu Mandinka Mandjak Mangbetu Maninkakan (Eastern) Marathi Mauritian Creole Mazahua Mende Meru Mingrelian Mixtec (Huajuapan) Mizo Mongolian Mongolian Sign Language Moore Myanmar Nahuatl (Huasteca) Nambya Ndali Ndebele (Zimbabwe) Ndonga Nepali Nepali Sign Language New Zealand Sign Language Newari Ngangela Nigerian Pidgin Nivaclé Norwegian Nyaneka Obolo Oromo Otomi (Mezquital Valley) Pangasinan Papel Papiamento (Aruba) Papiamento (Curaçao) Pemon Pennsylvania German Persian Peruvian Sign Language Piaroa Pidgin (Cameroon) Pidgin (West Africa) Pilagá Polish Portuguese (Brazil) Portuguese (Portugal) Portuguese Sign Language Pular Punjabi Punjabi (Shahmukhi) Quebec Sign Language Quechua (Ayacucho) Quechua (Cuzco) Quechua (Huaylla Wanca) Quichua (Imbabura) Quichua (Santiago del Estero) Rarotongan Romanian Romany (Albania) Romany (Argentina) Romany (Bulgaria) Romany (Eastern Slovakia) Romany (Lovari, Hungary) Romany (Northern Greece) Romany (Romania) Romany (Serbia) Romany (Southern Greece) Runyankore Russian Rutoro Sango Saramaccan Sarnami Sehwi Senoufo (Cebaara) Sepedi Serbian (Cyrillic) Serbian (Roman) Serer Setswana Shona Shughni Sidama Sindhi (Arabic) Sinhala Slovak Slovenian Somali Spanish Sranantongo Susu Svan (Lower) Svan (Upper) Swahili Swati Swedish Tagalog Tahitian Tajiki Tamil Tandroy Tankarana Tarascan Tatar Telugu Tetun Dili Thai Thai Sign Language Ticuna Tigrinya Tiv Toba Tojolabal Tok Pisin Turkish Twi Ukrainian Umbundu Urdu Urhobo Uruguayan Sign Language Uzbek Uzbek (Roman) Valencian Venda Venezuelan Sign Language Vezo Vietnamese Voru Wallisian Waray-Waray Welsh Wichi Wolof Xhosa Yoruba Yukpa\nPolisi konsernan lenformasyon personnel ek bann cookies\nLorganizasyon Temwen Zeova i respekte drwa ki sak endividi i annan konsernan zot lenformasyon personnel. Pour konn plis lo polisi lorganizasyon konsernan proteksyon lenformasyon, silvouple klik isi.\nSa polisi konsernan proteksyon lenformasyon i eksplike ki mannyer lorganizasyon Temwen Zeova i servi bann lenformasyon personnel. I osi annan bann lareg spesifik ki aplikab pour sa sit Enternet e sa bann lareg in ganny mete par anba.\nSa sit Enternet i propriyete Watchtower Bible and Tract Society of New York, Inc. (“Watchtower”), i en lorganizasyon ki pa fer profi ki baze New York, Leta-z-ini. Watchtower i siport bann aktivite ki Temwen Zeova i fer ki enkli sa travay pour ansenny dimoun lo Labib. Serten bann servers ki host sa sit Enternet i baze Leta-z-ini Lanmerik.\nOu bann lenformasyon personnel ki ou met lo sa sit Enternet i ganny servi selman pour sa bi ki’n ganny ekrir kan ou ti donn ou lenformasyon.\nNou pa partaz ou lenformasyon personnel avek okenn dimoun amwen ki i neseser pour nou kapab donn ou sa servis ki ou’n demande, ki nou’n demann ou permisyon avan, pour bann rezon sekirite ouswa problenm teknik oubyen ki nou vwar li neseser dapre lalwa ek lezot regilasyon ki detekte ouswa anpes annan frod. Par servi sa sit Enternet, ou donn nou permisyon pour donn ou lenformasyon personnel lezot dimoun dapre sa bann rezon ki nou’n mansyonnen par lao. Dan okenn sirkonstans, lenformasyon personnel en dimoun pa pou ganny vann, fer lesanz ouswa lwe.\nThird-Party Vendors. Parfwa nou sit Enternet pour annan bann ladres elektronik ki anvoy ou lo sit Enternet bann third-party vendors ki pran ka avek serten servis pour nou, par egzanp bann sit Enternet ki ede kan i annan pour fer avek ranpli bann form lo Enternet. Ou pou kapab konnen ki ou lo sa bann lezot sit Enternet akoz zot pou diferan avek pour nou e zot ladres dan landrwa kot i met ladres elektronik pou diferan. Avan ki nou swazir bann third-party vendors e osi en pe letan apre ki nou’n fini swazir, nou fer sir ki nou lir zot bann polisi konsernan proteksyon bann lenformasyon personnel e ki sa bann polisi i lo sa menm standar avek sa ki pour nou. Si ou annan okenn kestyon konsernan polisi bann third-party vendors, silvouple vwar lalis polisi lo zot sit Enternet respektif.\nNou fer sir ki ou bann lenformasyon personnel i reste konfidansyel. Pour ki ou bann lenformasyon personnel i ganny proteze e i reste konfidansyel nou servi Transport Layer Security (TLS). Pour fer sir ki bann lenformasyon ki nou gannyen i reste konfidansyel e prive, nou servi bann sistenm konpiter ki annan bann bon mezir sekirite, ki swa fizik, elektronik ek bann prosedir ofisyel e ki dimoun pa kapab ganny akse avek.\nSa ladres imel ki ou donnen kan ou kree en account lo sa sit Enternet pou ganny servi pour kontakte ou konsernan ou account. Par egzanp, si ou’n oubliy ou non ek password e ou’n demann lasistans pour konnekte, en imel pou ganny anvoye lo sa ladres imel ki ou’n donnen dan ou profil avek lenformasyon ki pou kapab ed ou.\nSi ou fer en donasyon larzan lo Enternet, nou pran ou non avek ou kontakt. Pour kapab aksepte bann donasyon ki ganny fer atraver kart kredi, nou servi bann lorganizasyon legal ki annan lotorite pour fer sir ki sa larzan i ariv kot i devret ale. Sa bann lorganizasyon i annan bann polisi ki fer sir ki bann lenformasyon i reste konfidansyel e an sekirite. Nou pa ganny akse oubyen gard bann lenformasyon lo ou kart kredi, ou kont labank oubyen okenn lezot lenformasyon ki ou’n donnen. Nou gard rikord finansyel konsernan sa bann donasyon pour en minimonm di-z-an, sa i enkli dat ki sa donasyon ti ganny fer, lakantite ki ou ti donnen e lafason ki sa donasyon ti ganny donnen. Sa pou ed nou pour soumet avek bann standar kontabilite e dan ka ki ou annan okenn kestyon pandan sa peryod letan. Nou pa pou kontakte ou pour demann okenn lenformasyon adisyonnel.\nOu kapab donn ou bann lenformasyon personnel, parey ou non, ladres ek nimero telefonn pour lezot rezon ankor, tel parey pour demann en letid Labib gratwit. Ou bann lenformasyon i ganny servi pour zis sa rezon akoz ou’n donn li e pour zis en serten peryod letan.\nCookies ek bann lezot teknolozi\nNou kolekte serten lenformasyon otomatikman letan ou vizit nou sit Enternet. Nou kolekte sa bann lenformasyon par servi “cookies,” “web beacons,” ek lezot teknolozi. Sa mo “cookies” dan nou polisi i en term zeneral ki kapab osi vedir “local storage.”\nCookies. Parey i leka avek bokou sit Enternet ki ou vizite, en serten kantite lenformasyon ki ganny apele “cookie” i ganny stoke lo ou telefonn, tablet ouswa konpiter. I annan diferan kalite “cookies” ki annan diferan fonksyon e ki amelyor fason ou servi en sit Enternet. Nou servi cookies pour konnen si ou’n deza vizit nou sit Enternet avan e pour osi rapel bann preferans ki ou ti swazir. Par egzanp, sa langaz ki ou ti swazir oparavan i ganny mete konman en cookie e kan ou retourn lo nou sit Enternet sa menm langaz i ganny swazir. Nou pa servi cookies pour fer piblisite.\nBann diferan kalite cookies ki nou servi i kapab ganny klasifye dan enn parmi trwa kategori:\nBann cookies ki vreman neseser—Sa bann i neseser akoz i permet ou ranpli bann form elektronik lo nou sit Enternet, konnekte ek lezot keksoz ankor. Si i ti napa sa bann cookies serten servis parey fer donasyon pa ti pou kapab ganny fer. Bann cookies ki neseser i osi ed nou pour donn serten servis ki ou’n demande letan ou ti vizit nou sit. Sa bann cookies pa ganny servi pour anmas lenformasyon lo ou ki kapab ganny servi apre pour rezon komers e i pa gard lenformasyon konsernan lezot sit Enternet ki ou’n vizite.\nBann cookies ki pa enportan me ki i annan bann fonksyon spesifik—Sa bann cookies i permet en sit Enternet pour rapel bann swa ki ou ti’n deza fer oparavan tel parey ou non ki ou ti servi pour anrezistre, langaz ek rezyon kot ou reste. I osi amelyor lafason ki ou servi en sit Enternet.\nBann cookies ki analiz bann lenformasyon—Sa bann cookies i ranmas lenformasyon lo ki mannyer en sit Enternet i ganny servi, par egzanp, lakantite fwa oubyen kantite letan ki sa sit i ganny servi. Sa lenformasyon i selman ganny servi pour amelyor ki mannyer sa sit Enternet i fonksyonnen.\nSerten cookies ki apel first-party cookies i ganny mete dan ou konpiter par nou sit Enternet. Lezot i ganny apele bann third-party cookies ki ganny mete par lezot sit Enternet. Nou servi selman bann first-party cookies eksepte bann third-party cookies ki annan pour fer avek Google reCAPTCHA. Google reCAPTCHA i ede pour fer diferans ant dimoun oubyen bann konpiter ki otomatikman anvoy bann mesaz piblisiter. Silvouple vwar polisi Google konsernan proteksyon bann lenformasyon lo https://www.google.com/intl/en/policies/privacy/.\nWeb Beacons. Serten paz lo nou sit Enternet i kapab annan bann pti fayl elektronik ki apel web beacons, ki annan pour bi rikord bann aktivite tel parey kan en dimoun i al lo en paz spesifik. Web beacons i ganny servi pour rikorde ki mannyer nou sit Enternet i ganny servi.\nBann IP address. En IP address i en kod nimerik ki idantifye ou konpiter letan ou pe servi Enternet. Nou servi ou IP address ek sa aplikasyon ki ou servi pour al lo Enternet pour ed nou analiz lafason ki ou servi nou sit Enternet, pour amelyor kalite servis ki nou donn ou e pour rezourd bann problenm ki ou gannyen letan ou servi nou sit Enternet.\nSwa ki ou fer. Laplipar aplikasyon ki dimoun i servi pour al lo Enternet i donn ou swa pour pa aksepte bann cookies oubyen i les ou konnen avan ki en cookie i ganny mete lo ou lekipman elektronik. Silvouple lir bann lenstriksyon ki vin avek sa aplikasyon pour konnen ki mannyer pour fer sa. I bon pour note ki san bann cookies ou pa pou kapab benefisye avek tou sa ki nou sit Enternet i ofer.\nScripting i ganny servi pour amelyor bann fonksyon lo en sit Enternet. Sa teknolozi i ed sa sit pour donn ou bann lenformasyon pli vit. Nou pa zanmen servi Scripting pour enstal bann progranm lo ou konpiter oubyen pour kolekte bann lenformasyon ki ou pa’n otorize.\nOu bann dwa\nOu pa bezwen peye pour ou servi nou sit Enternet, sa i enkli letan ou download bann piblikasyon, video oubyen bann lanrezistreman odyo. Ou osi pa oblize anrezistre, fer en donasyon ouswa donn okenn lenformasyon personnel pour ou kapab servi nou sit Enternet. Me si ou volonterman anrezistre, fer en donasyon, demann en letid Labib oubyen okenn lezot keksoz ki ou bezwen donn ou bann lenformasyon personnel, i vedir ki ou dakor avek nou polisi konsernan lenformasyon personnel ek bann cookies. I osi vedir ki ou donn ou konsantman pour ki ou bann lenformasyon i ganny mete lo nou bann servers ki sitye Leta-z-ini Lanmerik. Ou osi agree ki ou bann lenformasyon i ganny kolekte, transfer e anmase par Watchtower ek lezot lorganizasyon ki siport travay ki Temwen Zeova i fer, pour nou kapab donn ou sa servis ki ou’n demande. Lorganizasyon ki nou servi pour anmas lenformasyon i kapab varye depandan lo sa servis ki ou’n demande. Par egzanp, si ou pe fer en donasyon dan en pei, ou pou bezwen donn ou non ek ou kontakt avek sa lorganizasyon parey ou ganny demande pour fer letan ou pe fer sa donasyon. En lot legzanp i si ou pe demann en letid Labib, alor ou non ek ou kontakt pour bezwen ganny donnen avek en biro brans Temwen Zeova pour ou kapab ganny ou letid Labib.\nSi ou pa donn sa bann lenformasyon personnel ki neseser pour anrezistre, fer en donasyon oubyen okenn lezot servis ki nou sit Enternet i ofer, nou pa pou kapab donn ou sa servis.\nSi zanmen nou vwar li neseser pour sanz nou polisi lo lenformasyon personnel ek bann cookies, nou pou met sa bann sanzman lo sa paz pour ki ou toultan okouran ki lenformasyon ki nou kolekte e dan ki fason i ganny servi.\nOu kapab osi annan lezot drwa, dapre lalwa. Sa i kapab enkli sa drwa pour ganny akse avek bann lenformasyon personnel ki ou’n donn nou, ou kapab osi koriz oubyen efas ou bann lenformasyon. Si sa i leka dan ou pei e ou anvi akse avek ou bann lenformasyon, ou kapab vwar bann kontakt pour serten pei isi. Si lenformasyon ki oule ganny akse avek i konsernan en donasyon ki ou ti fer, silvouple kontakte sa destinasyon kot ou donasyon in ale. Lenformasyon konsernan lekel ki’n ganny sa donasyon i ganny trouve lo resi ki ou ti gannyen letan ou ti pe fer sa donasyon.\nPartaze Partaze Polisi konsernan lenformasyon personnel ek bann cookies


Artis lokal e rezyonnal i enpresyonn lodyans dan sware tradisyonnel\nSa ti en sware tradisyonnel kot ti annan bann demonstrasyon lanmizik ek ladans sorti isi Sesel e osi dan larezyon.\nSa lannen, dan kad bann aktivite pour 26enm Festival Kreol, konpetisyon kanmtole ti fer lo nivo rezyonnal e venker dan sak rezyon ti pran par dan sa sware tradisyonnel.\nApard bann ladans kanmtole, ti osi annan lezot ladans tradisyonnel, demonstrasyon lenstriman tradisyonnel e plizyer kalite lanmizik.\nTou ti konmans avek en group kiltir sorti Larenyon, ki anba direksyon Jeannick Arhimann, ti prezant diferan kalite morso lanmizik baze lo stil Maloya – en form lanmizik tre popiler dan sa pei.\nTi osi annan Norville Ernesta avek son group Kanmouflaz, ki avek zot bann mizisyen ek danser, ti prezant bann bon morso moutya pour lodyans.\nPatrick Prosper ek son bann etidyan dan group Soley sorti kot Lekol Lanmizik, ti fer demonstrasyon lanmizik tradisyonnel e Christophe Prea ek son group Sokwe ti perform bann sanson tradisyonnel metise.\nTi annan bon partisipasyon ek sipor piblik ki ti la pour sa lokazyon. Bann group finalis konpetisyon kanmtole ti answit annan en demonstrasyon anviron 30 minit, swivi par enpe moutya avek group lokal Fek Arive.\nMoutya ti osi ganny performen par group Tanmi swivi par en demonstrasyon Madilo. En group avek en non ase egzotik – ‘Sanmem Ki’n Anmenn Nou La’ – ti perform moutya, tinge ek sega.\nSa levennman ti osi servi pour relans latroup nasyonal avek en regroupman 16 danser e 8 mizisyen.\nSa nouvo latroup, anba direksyon Marietta Matombe, ti perform bann ladans tradisyonnel, e osi byen ki en sega otantik ki ti’n zepise avek en latous modern. Sa spektak, ki ti ale pour plis ki 2erd-tan edmi, ti enn byen apresye par bann piblik.\nNou seri portre tire par nou fotografer Louis Toussaint i demontre serten bann performans kot sa sware tradisyonnel.


Eleksyon prezidansyel le 19, 20 e 21 Novanm | Ministry of Youth Sports & Culture\nHome - National Highlights - Eleksyon prezidansyel le 19, 20 e 21 Novanm\nEleksyon prezidansyel le 19, 20 e 21 Novanm\nEleksyon prezidansyel pou fer le 19, 20 e 21 Novanm sa lannen.\nSe tyermenn Komisyon Eleksyon Hendricks Gappy ki ti anons dat prosen eleksyon prezidansyel pandan en konferans lapres yer kot Lasal Konferans Seychelles Trading Company. Sa rankont avek lapres ti deroul dan prezans lezot manm Komisyon Eleksyon, sef zofisye laranzistreman Lorna Lepathy e lider serten parti politik.\nKomisyon Eleksyon in desid dat prosen eleksyon anlinnty avek seksyon 13 dan Lalwa Eleksyon 1995.\nEleksyon pou deroul Zedi le 19 e Vandredi le 20 pour bann zil elwanye e bann stasyon elektoral spesyal, parey i ganny met an plas pour sak eleksyon. Sa i enkli pour bann dimoun zil pros ki pe travay Mahé, bann fwaye pour dimoun aze e bann travayer servis esansyal ki pou pe travay zour ki eleksyon pou deroule lo Mahé, Praslin e la Digue. Eleksyon lo sa trwa zil prensipal pou fer Sanmdi le 21 Novanm depi 7er bomaten ziska 7er diswar.\nKomisyon Eleksyon in osi deklare ki pour sa prosen eleksyon, pou osi annan biro spesyal pour bann deteni ki rimann e osi enn lo Ile Persévérance pour fasilit prosedir vote pour bann voter ki reste laba. Bann zabitan Ile Persévérance pou vot dapre distrik elektoral kot zot in anrezistre akoz malgre ki Lasanble Nasyonal in vote pour ki sa zil i vin en sirkonskripsyon elektoral, lalwa pa ankor vin an fors e balizaz Perévérance pa ankor dekoupe.\nMsye Gappy in osi anonse ki dan ka kot okenn kandida pa ganny plis ki 50% e ki eleksyon i bezwen al dan dezyenm tour, Komisyon Eleksyon pou annan ant 7 a 14 zour pour organiz dezyenm tour eleksyon. Sa komisyon pe zwenn reprezantan bann parti politik ozordi pour desid en dat.\nLanons dat prosen eleksyon prezidansyel i osi ofisyelman lans prosesis pour sa eleksyon. Sa i vin apre ki, an akor avek Lartik 52A Konstitisyon pei, Prezidan James Michel ti ofisyelman proklanm sa eleksyon le 1 Oktob sa lannen. Apre sa proklamazsyon, Komisyon Eleksyon ti annan en dele 90 zour pour organiz eleksyon.\nDapre lalwa, lanrezistreman voter e rezis voter in osi ferme yer avek lanons dat prosen eleksyon. Lo sa size, Komisyonner Eleksyon in donn garanti ki en rezis voter revize e kredib pou pare avan nominasyon bann kandida prezidansyel, ki pou fer le 28 Oktob ant 9er bomaten e 1er apremidi kot Bibliotek Nasyonal.\nMsye Gappy ti azoute ki dapre li, rezis voter i kredib dapre ki lalwa i demande. I ti eksplike ki i kapab arive ki en dimoun in mor aletranze e ki son non i ankor lo lalis, akoz son lanmor pa’n ganny anrezistre dan rikord Leta Sivil Seychelles oubyen son fanmir pa’n fer konnen ki in mor. Pour le moman i ti dir, lalwa pa permet pour tir non sa dimoun lo rezis voter.\nTyermenn Komisyon Eleksyon in otreman ensiste ki bann dimoun ki zot non i lo lalis i bann ki’n anrezistre pour vote. Sa i enkli bann dimoun ki’n kit pei apre reentrodiksyon miltipartizm an 1993, e parmi i annan bann ki ti ankor zanfan sa lepok. In klarifye ki sa bann dimoun i kapab vote e menm kabab debout koman en kandida, a kondisyon ki zot in dan pei pandan omwen trwa mwan avan eleksyon.\n«I normal ki zot non i reste lo lalis voter. Sa bann dimoun pa nanm, zot sitwayen parey mwan ek ou,» i ti soulinyen.\nI ti osi fer remarke ki lefe ki dyaspora – setadir Seselwa ki reste aletranze – i kapab vote, sa i en progre e se pa an tiran zot non ki nou devret netway rezis voter. I ti plito sizer nesesite pour fer en resansman voter pour asire ki rezis i enkli tou dimoun ki annan laz vote e ki zot vot dan distrik kot zot pe reste. In donn lendikasyon ki sa resansman i kapab ganny fer avan eleksyon lezislativ lannen prosen. Antretan, Msye Gappy in fer rapel ki okenn dimoun i kapab depoz en lobzeksyon kot son biro si i santi ki en non pa devret lo lalis voter.\nMsye Beatty Hoareau, en manm Komisyon Eleksyon, ti siport Msye Gappy an dizan ki drwa ki en dimoun i annan pour kit Seychelles e al reste ou travay aletranze pa diskalifye li koman en voter. Komisyon Eleksyon i sepandan aksepte ki lefe ki non en Seselwa i antre otomatikman lo lalis ler sa dimoun i ganny 18-an, i poz en problenm. Sa i akoz sa pa permet kapab verifye avan si sa dimoun i devret lo lalis ou non.\nPandan rankont avek lapres yer, Komnisyon Eleksyon ti sezi lokazyon pour eksplike ki apard son kart idantite, en voter i kapab servi son paspor ki valid ou menm laysenns dray pour li vote, a kondisyon ki lenformasyon lo la i konplet. E menm si en dimoun napa en dokiman idantite dan son posesyon, i kapab vote si i ganny idantifye par zofisye elektoral dan sa stasyon kot in al vote.\nKomisyon Eleksyon in osi anonse ki lavey nominasyon i pou donn en ler ki sak kandida pour vini. Zot pou bezwen anmenn en depozit 15,000 roupi e en lalis siporter ki devret konport omwen 500 sinyatir.\nKandida ki oule debout dan prosen eleksyon prezidansyel i kapab kolekte bann dokiman nominasyon kot Aarti Chambers aparti Mardi le 13 Oktob, 9er bomaten.\nSa prosen eleksyon i ekspekte kout plis ki 8 milyon roupi.\nKomisyon Eleksyon in osi dir ki i pou envit bann obzervater lokal e entranze sorti kot Lorganizasyon Frankofoni, Commonwealth ek Sadc.\nPrevious: Foundation stone laid for Ile Persévérance II condominium project\nNext: Sights and sounds of India grace the Seychelles’ capital


LDS i met pare pour ‘pran semen ver State House’\nEn pe lanbyans pandan konvansyon LDS yer\n‘Sorti konman en mazorite dan lasanble nasyonal e pran semen ver State House’ i nouvo moto Linyon Demokratik Seselwa (LDS).\nSa moto -- ki an Angle i lir: ‘From Assembly majority to government’ -- ti ganny devwale letan bann dirizan, manm ek siporter sa parti -- ki an mazorite dan Lasanble Nasyonal avek 19 syez -- ti rankontre yer apremidi pour zot dezyenm konvansyon annyel.\nRankont ti deroul dan Sant Konferans Enternasyonal (ICCS).\nApre ki serten manm sa parti ti’n adres lodyans, bann siporter ti ganny loportinite pour analiz kont (accounts) LDS e vot lo desizyon pour apwent Prism Associates konman oditer sa parti. Preski tou manm ti vot an faver sa lapwentman.\nTrezorye pour parti LDS, Roy Fonseka, ti dir ki bann siporter sa parti i annan tou drwa pour konnen ki mannyer zot larzan pe ganny depanse e pour kestyonn lafason ki sa parti i zer zot larzan, anliny avek bann prensip ki sa parti i valorize enkli lonnekte ek latransparans.\nTrwa nouvo manm komite rezyonnal ti osi ganny apwente pandan sa konvansyon. Rosie Bistoquet, ki en ners, ti ganny apwente manm komite rezyonnal pour Pointe Larue, ansennyan Kelly Saminadin pour distrik Au Cap e Msye Michel Roucou pour distrik Mont Fleuri.\nSwivan en sesyon kestyon kot bann siporter ti fer resorti bann konsern ki zot ti a voudre sa parti i adrese, lider lopozisyon dan lasanble, Wavel Ramkalawan, ti adres bann siporter.\n“Nou dan en moman enportan dan listwar nou pei e osi byen ki dan Sesel,” i ti dir.\n“Ansanm, nou pou kapab anmenn nou pei lo en pli o nivo, lo en lot staz devlopman. Me sa i depann lo sakenn parmi nou.”\nI ti reasir bann siporter ki tou dirizan, manm lasanble ek manm sa parti i annan en langazman pour vwar en sanzman arive.\nI ti osi remersye bann siporter pour zot prezans e pour fer resorti zot bann konsern.\nMsye Ramkalawan ti termin son ladres an dizan ki i napa okenn dout ki LDS pou sorti konman mazorite dan lasanble pour form prosen gouvernman.\nKonsern bann siporter ti ganny adrese par manm elekte pour Mont Buxton Gervais Henrie ki ti prezant dis (10) rezolisyon ki bann dirizan ek manm LDS pou met an priyorite pandan zot travay dan lasanble nasyonal ek zot kanpanny pour prosen eleksyon.\nParmi sa bann rezolisyon se prezerv linite nasyonal e travay pour tou Seselwa, osi byen ki reste angaze pour reponn a laspirasyon lazenes Seselwa atraver en reform konplet dan sistenm ledikasyon.\nMsye Henrie ti osi azoute ki sa parti pou reste ferm dan son lalit pour elimin menas drog dan lasosyete e pour adres size pri lavi.\nParmi bann lezot priyorite se reviz kondisyon bann ‘carer’, Korporasyon Litilite Piblik (PUC) ek fonksyon larme.


Ki bann valer ek prensip ki’n gard striktir Cascade ansanm? Skip to content\nKi bann valer ek prensip ki’n gard striktir Cascade ansanm? Dimans le 2 Zen zour laniverser nou Parti, striktir Cascade ti zwenn 10.30 bomaten dan Sant Kominoter pour en moman refleksyon. Animasyon ti dir pour enn erdtan e ti annan en bon 80 partisipan.\nZot ti diskit lo bann valer ek prensip ki’n gard zot ansanm koman en Parti pandan tou sa 50an. Apre sesyon bann partisipan ti byen satisfe avek sa ki ti’n ganny diskite e zot ti konklir avek sa santiman ki zot pou redouble zot zefor e determinasyon pour volonterman kontinnyen milit pour nou Parti pour anmenn en pli bon lavenir pour nou zanfan.Se bokou sakrifis ki nou bann militan i fer pour gard sa linite, sa disiplin e sa perseverans pour gard nou ansanm, se sa bann valer ki Parti i bezwen.Fodre pa nou oubliye ki serten dimoun i kapab vin zwe avek sa bann valer e prensip nou Parti e se la kot nou bezwen reste touzour vizilan.Striktir in eksprim lenportans ledikasyon politik pour nou bann manm sirtou nou bann zenn pour zot konpran sa bon valer e prensip pli byen pour garanti sa kontinite.Zot in osi eksprim santiman atraver bann sanson, kouler nou Parti e osi bann souvenir ki anmenn nou ansanm ki fer nou gard valer sa linite.